54
Velik je Jerusalim
1 Kliči, nerotkinjo, koja ne rađaš,
podvriskuj kličući;
veseli se koja za porođaj ne znaš,
jer više sinova ima samotna
nego li udata –
govori Gospod.
2 Raširi mesto za svoj šator,
razastri platna za svoje konačište.
Ne štedi!
Užad svoju produži,
kočiće svoje učvrsti!
3 Jer desno i levo ćeš se probiti
i potomstvo će tvoje puke zaposesti
i nastaniće opustele gradove.
Gospodnja ljubav
4 Ne boj se, nećeš se postideti.
Ne stidi se, jer nećeš crveneti.
Jer ćeš zaboraviti sramotu mladosti svoje,
i nećeš više spominjati
što su te ponižavali dok si bila udovica.
5 Jer tvoj suprug je Sazdatelj tvoj,
njegovo je ime Gospod nad vojskama,
i tvoj Otkupitelj je Svetitelj Izrailjev,
on se zove Bog zemlje svekolike.
6 Naime, kao ženu ostavljenu
i duhovno ucveljenu pozvao te je Gospod,
i otpuštenu ženu
s kojom si od mladosti svoje“ –
govori Bog tvoj.
7 „Za tren kratki sam te ostavio,
a u velikim milosrđima tebe ću prigrliti.
8 Iz mene je srdžba provalila,
i za časak sam zaklonio lice svoje od tebe,
a smilovao sam ti se po večnoj milosti –
govori Otkupitelj tvoj, Gospod.
9 Jer ovo im je kao vode Nojeve,
kad se zakleh da vode Nojeve
više zemlju preplavljati neće:
tako se zaklinjem
da na tebe srditi se neću
i da tebe prekoriti neću.
10 Neka se planine pomaknu
i neka se brda uzdrmaju,
ipak se moja milost od tebe odmaći neće,
niti će se uzdrmati moj savez mirovni
– govori Gospod koji ti se smilovao.
Jerusalim obnovljen i blagosloven
11 Nevoljnice, vihorom vitlana, neutešena,
gle, ja ću složiti na mermer kamenje tvoje,
i na safire temelj tvoj.
12 I od rubina dići ću ti na tvrđavi zupce;
i od karbunkula tvoje vratnice,
i sve ograde tvoje od kamenja dragoga.
13 I svi sinovi tvoji biće učeni od Gospoda,
i obilan mir imaće sinovi tvoji.
14 Bićeš sazdana na pravdi.
Odbaci strah,
jer nemaš se čega bojati.
Odbaci strah,
jer on ti se ni primaći neće.
15 Gle, postrojiće se protiv tebe
kao da je to od mene.
Ko se postroji protiv tebe
propašće zbog tebe.
16 Gle, ja sam kovača stvorio,
koji žeravicu raspaljuje,
vadi iz nje oružje da ga iskuje,
a ja sam i zatirača stvorio da zatire.
17 Nijedno oružje iskovano protiv tebe neće uspeti,
i svaki jezik koji se protiv tebe podigne
na sudu ćeš oboriti.
To je baština slugu Gospodnjih
i pravda njihova od mene – govori Gospod.