28
Vaskrsenje
1 A posle subote, u svanuće prvoga dana nedelje, dođoše Marija Magdalena i druga Marija da pogledaju grob. 2 U taj čas nasta veliki potres, jer je anđeo Gospodnji sišao sa neba, pristupio, otkotrljao grobni kamen i seo na njega. 3 Lik mu je bio kao munja, a odeća bela kao sneg. 4 Od straha pred njim, stražari su uzdrhtali i postali kao mrtvi.
5 Anđeo reče ženama: „Ne bojte se! Znam da tražite razapetog Isusa. 6 On nije ovde. Vaskrsao je onako kako je rekao. Dođite i vidite mesto gde je ležao. 7 Stoga idite i recite njegovim učenicima da je vaskrsao iz mrtvih. On evo ide pred vama u Galileju, onde ćete ga videti. Eto, rekao sam vam.“
8 One u žurbi odoše sa groba, te sa strahom, ali i sa velikom radošću, otrčaše da jave njegovim učenicima. 9 Uto ih sretne Isus, te im reče: „Zdravo!“ One mu priđu, obujme njegove noge i padnu ničice pred njim. 10 Isus im tada reče: „Ne bojte se! Idite i javite mojoj braći da idu u Galileju; tamo će me videti.“
11 Dok su one odlazile, neki od stražara odu u grad i jave vodećim sveštenicima sve što se dogodilo. 12 Oni su se onda sastali sa starešinama i odlučili da vojnicima daju mnogo novca. 13 Rekli su im: „Recite da su njegovi učenici došli noću i ukrali telo dok smo mi spavali. 14 A ako zapovednik dočuje za ovo, mi ćemo ga uveriti i rešiti vas brige.“ 15 Stražari uzmu novac i učine kako su ih uputili. Ova priča se raširila među Jevrejima sve do današnjega dana.
Veliko poslanje
16 A jedanaestorica učenika odoše u Galileju, na goru na koju im Isus naredio da idu. 17 Kada su ga ugledali, pali su ničice, a neki su posumnjali. 18 Isus im priđe i reče im: „Data mi je sva vlast na nebu i na zemlji. 19 Zato idite i načinite sve narode mojim učenicima, krsteći ih u ime Oca, Sina i Svetoga Duha. 20 Učite ih da drže sve što sam vam zapovedio. Evo, ja sam s vama u sve dane do svršetka sveta.“