Psalam 115
1 Nemoj nama, o, Gospode, nemoj nama,
već imenu svome slavu podaj,
zbog milosti svoje i istine svoje!
2 Zašto narodi da govore:
„Taj Bog njihov, gde je?“
3 A Bog naš je na nebesima
i on čini sve što mu se prohte!
4 Srebro su i zlato njihovi idoli,
ljudskih ruku delo.
5 Sa ustima – a nemi,
sa očima – a slepi;
6 sa ušima – a gluvi
i sa nosem koji ne miriše;
7 sa rukama koje ne pipaju,
sa nogama koje se ne kreću
i sa grlom što ni glas da pusti.
8 Takvi će da budu ti što su ih načinili,
svi koji se u njih pouzdaju!
9 Izrailju, u Gospoda se uzdaj!
On im je pomoćnik, on im je štit!
10 Dome Aronov, u Gospoda se uzdaj!
On im je pomoćnik, on im je zaštitnik!
11 Vi što strepite od Gospoda,
u Gospoda se uzdajte!
On im je pomoćnik, on im je zaštitnik!
12 Setio se i nas Gospod!
Nek nas blagoslovi,
neka blagoslovi dom Izrailjev;
neka blagoslovi dom Aronov!
13 Blagosloviće one što strepe od Gospoda,
kako male tako i velike.
14 Umnožio vas Gospod,
i vas i decu vašu!
15 Blagoslovio vas Gospod,
Sazdatelj nebesa i zemlje!
16 Nebesa su Gospodnja nebesa,
a zemlju je dao potomcima ljudi.
17 Preminuli ne slave Gospoda,
ni svi što u pokoj idu;
18 a mi Gospoda slavimo
sada i doveka!
Slavite Gospoda!