Psalam 111
1 Slavite Gospoda!
Hvaliću Gospoda celim srcem svojim,
na saboru pravednika i u zajednici!
2 Velika su dela Gospodnja,
željan ih je svako ko uživa u njima.
3 Veličanstveno i slavno delo je njegovo,
pravednost njegova trajaće doveka.
4 Čudesa je svoja učinio da se pamte,
milosrdan je i milostiv Gospod.
5 Hranu daje bogobojaznima,
svog saveza doveka se seća.
6 Svom narodu javio je silu dela svojih,
dajući im nasledstvo naroda.
7 Verodostojna su i pravedna dela njegovih ruku,
svi njegovi propisi su pouzdani;
8 postavljeni od veka do veka,
učinjeni istinito i pravedno.
9 Za svoj narod otkup je poslao
i svoj savez večno postavio;
ime mu je i sveto i strašno.
10 Mudrost otpočinje bogobojaznošću.
Baš su razboriti svi koji tako čine*
i slava im traje za vek veka.
* Psalam 111:10 Oni koji drže savez i bogobojazni su, prema kontekstu ovog i prethodnog stiha.