16
1 Čovek nešto srcem namerava,
ali od Gospoda je jezika odgovor.
2 U očima svojim čoveku su čisti putevi,
ali Gospod proverava namere srca.
3 Svoja dela prepusti Gospodu
i učvrstiće tvoje naume.
4 Gospod je načinio sve za svoju svrhu,
pa čak i zlobnika za dan stradanja.
5 Gospodu je mrsko svako uznosito srce.
Nema sumnje da taj neće proći nekažnjeno.
6 Milošću i istinom otkupljuje se krivica
i bogobojaznost odvraća od zla.
7 Kada su Gospodu mili čovekovi putevi,
on ga i sa neprijateljima njegovim miri.
8 Bolje je i malo, a po pravdi,
nego obilje stečenog, a po nepravdi.
9 Srce čovekovo smera svojim putem,
ali Gospod usmerava njegove korake.
10 Car presuđuje nadahnutom objavom
i odluke mu nisu nepravedne.
11 Pravedne su Gospodnje mere i terazije,
svi tegovi u torbi njegovo su delo.
12 Gadost je kad carevi pokvareno rade,
jer se pravednošću učvršćuje presto.
13 Carevi cene pravdoljubiva usta,
oni vole onog ko iskreno zbori.
14 Careva je srdžba kao vesnik smrti
i mudar je čovek gasi.
15 Život je u vedrini carevog lica,
naklonost je njegova kao oblak prolećne kiše.
16 Koliko je bolje težiti mudrosti nego zlatu,
težiti umnosti više nego težiti srebru!
17 Put čestitih je odvraćanje od zla,
život svoj čuva onaj ko svoj put sačuva.
18 Pred propašću ide ponos
i pred padom ide duh nadmeni.
19 S poniznima bolje biti ponizan,
nego plen deliti s bahatima.
20 Dobro nalazi ko na reč pripazi
i kako je blagosloven onaj ko se u Gospoda pouzda!
21 Promućurnim zovu onog srca mudrog
i ljubazne usne su uverljivije.
22 Vrelo je života pronicljivost onima što je imaju,
a bezumlje je šiba bezumnima.
23 Srce mudrome daje šta će da kaže
i usnama njegovim jača ubedljivu pouku.
24 Medeno saće su reči ljubazne,
slast su duši i zdravlje kostima.
25 Neki put pred čovekom kao da je prav,
ali završava na putevima smrti.
26 Sebi radi ko god da radi,
jer ga gladna usta nagone na to.
27 Ništarija iskopava zlo
i usne su mu poput vatre koja prlji.
28 Spletkaroš spletke spliće
i klevetnik razdvaja bliske prijatelje.
29 Nasilnik mami bližnjeg svoga
i groznim ga putem vodi;
30 namiguje očima i gadosti smišlja,
stiska usta i zlo postiže.
31 Prelepa je kruna kosa seda
kad se nađe na pravednom putu.
32 Bolji je dugotrpljiv čovek od junaka,
i onaj koji sobom vlada od osvajača grada.
33 U krilo se kocka baca,
ali od Gospoda dolazi svaka odluka njena.