Psalam 81
Horovođi. Radosnica. Asafova.
1 Radujte se Bogu, snazi našoj!
Kličite Bogu Jakovljevom!
2 Pesmu zapevajte, daire dajte,
liru i harfu umilnu.
3 O mladini u rog zaduvajte,
u dan praznika našeg kada je pun mesec.
4 Jer takav je propis Izrailju
i zapovest Jakovljevog Boga.
5 On je Josifu dao to svedočanstvo
kada je krenuo protiv egipatske zemlje.
Slušao sam jezik neznan što kazuje:
6 „S pleća sam mu uklonio teret
i iz ruku uzeo košaru.
7 Vapio si u nevolji i ja sam te izbavio,
odazvao sam ti se iz groma i mraka;
iskušao na vodama Merive.
Sela
8 Poslušaj me, moj narode, ja te opominjem!
O, Izrailju, kada bi me poslušao;
9 među vama ne bi bilo drugog boga
i ne bi se ti klanjao bogu tuđinskome.
10 Ja sam Gospod, Bog tvoj,
koji sam te izveo iz zemlje egipatske.
Otvori širom usta svoja
i ja ću da ih napunim!
11 Ali moj narod nije poslušao glas moj,
Izrailj mi se pokorio nije.
12 I ja sam ih prepustio samovolji njihovoga srca,
živeli su kako su želeli.
13 O, kad bi me poslušao narod moj
i puteve moje Izrailj sledio!
14 Ja bih brzo savladao njihove dušmane,
na njihove zlotvore bih ruku svoju podigao.
15 Puzali bi pred njim oni što Gospoda mrze
i takvo bi stanje za njih trajalo doveka.
16 A ja bih da ih hranim najboljom pšenicom,
iz kamena sitiću ih medom.“