25
Molitva zahvalna
1 Gospode, ti si Bog moj,
uzvisujem te, slavim tvoje ime,
zato što si ostvario divotu,
od davnina smišljenu vernost vernu,
2 jer si grad pretvorio u hrpu,
naselje utvrđeno u ruševinu;
tvrđava tuđinaca više nije grad –
doveka se obnoviti neće.
3 Tebe zato narod snažni slavi,
od tebe se boji grad svirepih plemena,
4 a ti si utočište sirotom,
utočište ubogom u nevolji njegovoj;
ti si sklonište od nepogode,
zaklon od žege,
jer ćud je svirepih
kao nepogoda sa strane;
5 kao žega nad sušnim tlom,
ti gušiš graju odvratnih,
kao žegu senkom oblaka
svirepima se prekinulo pevanje.
Mesijanska svečanost
6 A Gospod nad vojskama spremiće na ovoj gori
gozbu od sala za sve narode,
gozbu od sala, gozbu od vina,
od vina odležalog, od moždine masne,
od prečišćenog vina odležalog.
7 I na ovoj gori on će zderati
zastor što sve narode zastire
i koprenu što sve puke obavija.
8 On će smrt pobedonosno zderati,
i Gospodar Gospod će suzu otrti
sa lica svakoga,
i sramotu će skinuti
sa svog naroda po svoj zemlji –
zato što je Gospod rekao.
9 I govoriće se u dan onaj:
„Gle, ovo je Bog naš.
Njega smo očekivali i on nas je spasao.
Ovo je Gospod kog smo očekivali;
kličimo i radujmo se, jer on spasava.“
10 Jer ruka Gospodnja počiva na gori ovoj,
i Moav će biti izgažen pod njim
kao što se slama u đubrištu gazi.
11 I širiće ruke svoje posred njega
kao što širi plivač kada pliva.
I poniziće njegov ponos
veštinom ruku njegovih.
12 I oboriće na visokoj tvrđavi tvoje zidove,
i oboriće ih na zemlju,
poniziće ih, baciće ih u prašinu.