3
Vreme za sve
1 Sve ima svoje doba i svaka stvar pod nebesima ima prikladno vreme:
2 vreme rađanja i vreme umiranja;
vreme sađenja i vreme vađenja posađenog;
3 vreme ubijanja i vreme lečenja;
vreme rušenja i vreme građenja;
4 vreme plakanja i vreme smejanja;
vreme žaljenja i vreme igranja;
5 vreme razbacivanja kamenja i vreme sakupljanja kamenja;
vreme grljenja i vreme rastajanja;
6 vreme traganja i vreme mirenja sa gubitkom;
vreme čuvanja i vreme bacanja;
7 vreme cepanja i vreme ušivanja;
vreme ćutanja i vreme govora;
8 vreme ljubavi i vreme mržnje;
vreme rata i vreme mira.
9 I kakva je korist trudbeniku od njegovog truda? 10 Posmatrao sam posao koji je Bog dao ljudima da se njime bave. 11 Naime, sve je predivno stvorio u prikladno vreme. Čak im je i večnost stavio u srca, ali ljudi ne mogu da dokuče dela koja Bog čini od početka do svršetka. 12 Otkrio sam da za njih ništa bolje nema nego da se raduju i čine dobro sav svoj život; 13 da svi ljudi jedu i piju, da uživaju korist truda svoga. I to je Božiji dar. 14 Saznao sam da sve što Bog čini ostaje doveka, da tome ništa ne može da se doda i da od toga ništa ne može da se oduzme, da sve što Bog čini jeste da bi ga se ljudi bojali.
15 I sve što je bilo, jeste i sada,
i sve što će tek da bude, već je bilo,
a Bog traži ono što je minulo.
16 Još sam video pod kapom nebeskom:
da na mestu pravde stoji nepravednost
i na mestu pravednosti stoji nepravednost.
17 Kazao sam u svom srcu:
„Bog će da sudi
i pravedniku i nepravedniku,
jer postoji prikladno vreme,
za svaku stvar i delo svako.“
18 Još sam kazao u svom srcu u vezi ljudi: „Bog ih iskušava, da uvide da su kao stoka, baš oni sami.“ 19 Jer, sudbina ljudi i sudbina stoke je jednaka sudbina: umiru i oni, a umire i ona. U svima je isti dah i čovek nije bolji od stoke. Da, jer sve je prolazno. 20 Na isto mesto svi odlaze, jer su svi iz prašine i svi se u prašinu vraćaju. 21 Ko zna odlazi li gore duh ljudi, a duh stoke odlazi li dole, u zemlju?
22 Shvatio sam da za ljude nema boljeg nego da se raduju u svom poslu, jer to im je dano. Elem, ko će ih vratiti da vide kako će nakon njih biti?