4
1 I sedam će se žena grabiti
za jednog čoveka – u dan onaj –
i reći će: „O svom trošku ćemo se hraniti;
o svom trošku ćemo se odevati.
Samo nam daj da tvoje ime nosimo;
skini sa nas tu sramotu našu.“
Ostatak u Jerusalimu
2 U dan onaj biće Izdanak Gospodnji na diku i slavu, a zemaljski plod na dostojanstvo i veličanstvo izbavljenima i Izrailju. 3 Tako, koji preostane na Sionu i koji preživi u Jerusalimu, zvaće se „sveti“, svako ko je upisan među žive u Jerusalimu.
Obećanje obnove
4 Kad Gospodar ljagu spere sa sionskih ćerki, i obriše krv prolivenu posred Jerusalima, duhom suda i duhom očišćenja vatrom; 5 tad će Gospod stvoriti nad celom čvrstom gorom sionskom, i nad saborima njenim: oblak i dim danju, sjaj plamena da blešti noću, jer će on, Slava, zaklon povrh svega biti 6 i senica kao senka danju od pripeke, štit i utočište od oluje i pljuska.