Psalam 83
Pesma. Psalam Asafov.
1 O, Bože, nemoj da zaćutiš!
Ne onemi,
nemoj da miruješ, o Bože!
2 Gle, eno ih buče tvoji dušmani,
glavu dižu oni što te mrze!
3 Spletke kuju protiv tvog naroda
i zaveru prave tvome štićeniku.
4 Rekli su: „Dođite, dajte da ih satremo kao narod,
da se ime Izrailja više ne spomene!“
5 Eno, svi su složni u zamisli
da protiv tebe savez sklope:
6 šatori Edoma i Ismaila,
Moava i Agarina;
7 Gevala, Amona i Amalika,
Filistejci s žiteljima Tira.
8 Još im je i Asirija prišla,
pristala ko vojska uz decu Lotovu.
Sela
9 Učini im kao Madijanu i kao Siseri,
kao Javinu na potoku Kisonu!
10 Bili su potrveni kod En-Dora,
pretvoreni u đubrivo za njivu.
11 S plemićima im postupi kao s Orivom i Zivom,
a sa knezovima njihovim kao sa Zevejem i Salmanom.
12 Jer oni govore:
„Zauzmimo Božije pašnjake!“
13 O, moj Bože, pretvori ih u klupko korova,
u plevu na vetru!
14 Ko kad vatra šumu pali
i ko kad plamen gore žari,
15 tako ih poteraj vihorom svojim,
užasni ih svojom olujom.
16 Beščašćem im lice pokrij,
pa nek vape za imenom tvojim, o, Gospode!
17 Nek se stide i smetu doveka!
Nek propadnu srameći se!
18 Pa neka se zna – ime ti je Gospod –
nad zemljom si celom ti jedini Svevišnji!