41
Dom
1 Doveo me je u dvoranu Doma i izmerio stubove. Širina stubova je bila šest lakata* sa obe strane. 2 Širina vrata je bila deset lakata, a strane ulaza su bile pet lakata† sa obe strane. Onda je izmerio dvoranu Doma. Bila je četrdeset lakata duga i dvadeset lakata‡ široka.
3 Zatim je ušao u unutrašnji deo Doma i izmerio stubove. Bili su dva lakta, a vrata šest lakata. Širina zidova sa obe strane bila je sedam lakata§. 4 Izmerio mu je dužinu: dvadeset lakata*. Širina ispred dvorane Doma bila je dvadeset lakata. On mi reče: „To je Svetinja nad svetinjama.“
5 Zatim je izmerio zid Doma. Bio je šest lakata širok. Bočne odaje su bile četiri lakta† u dužinu i širinu, svuda oko Doma. 6 Bočne odaje su bile na tri sprata, jedna iznad druge, po trideset na svakom spratu. Svuda okolo uz zid Doma bile su potporne grede da nose bočne odaje, da se ne bi umetale u zid Doma. 7 Bočne odaje, koje su okruživale Dom, bivale su šire sa svakim narednim spratom. Građevina koja je okruživala Dom vodila je na gore, sprat po sprat, sa svih strana Doma. Što se išlo više, povećavala se i širina građevine. Tako se, preko srednjeg sprata, išlo od najnižeg do najvišeg sprata.
8 Zatim sam video da je svuda oko Doma bio jedan uzdignut pločnik, to jest, temelj bočnih odaja. Bio je visok celu dužinu trske, odnosno šest lakata‡. 9 Debljina spoljašnjeg zida bočnih odaja bila je pet lakata§. Širina prostora između bočnih odaja Doma 10 i drugih odaja, bila je dvadeset lakata* svuda oko Doma. 11 Od tog prostora bočne odaje su imale po jedan ulaz, jedan na severnoj strani, a drugi na južnoj strani. Širina mesta gde se taj prostor nalazio bila je pet lakata† svuda unaokolo.
12 Građevina koja je stajala nasuprot odeljenog prostora na zapadnoj strani bila je široka sedamdeset lakata, a debljina zida građevine bila je pet lakata svuda unaokolo. Dužina mu je bila devedeset lakata‡.
13 Zatim je izmerio dužinu Doma: stotinu lakata. Dužina odeljenog prostora i zgrade sa svojim zidovima bila je stotinu lakata§. 14 Dužina prednje strane Doma i odeljenog prostora na istočnoj strani bila je stotinu lakata*.
15 Onda je izmerio dužinu zgrade koja stoji nasuprot odeljenog prostora sa zadnje strane, i njegove hodnike sa svake strane: stotinu lakata†. Unutrašnja dvorana Doma i tremovi Doma, 16 pragovi i uski prozori, i hodnici koji ga okružuju sa tri strane nasuprot praga su bili obloženi drvetom svuda unaokolo od poda do prozora; prozori su bili zatvoreni. 17 Obloženo se nastavljalo od vrha ulaza do unutrašnjeg dela Doma i spolja. A na svim zidovima svuda unaokolo, kako iznutra tako spolja, bili su, prema nacrtu, 18 izdeljani heruvimi i palme; po jedna palma između dva heruvima. Svaki heruvim je imao dva lica. 19 Ljudsko lice mu je s jedne strane bilo okrenuto prema palmi, a lavlje lice mu je bilo okrenuto prema drugoj strani palme. Bili su izdeljani po svem Domu, svuda unaokolo. 20 Heruvimi i palme su bili izdeljani od poda do vrha ulaza po zidu dvorane Doma.
21 Dovratnici dvorane Doma bili su četvorouglasti, a ispred Svetinje nad svetinjama bilo je nešto 22 kao drveni žrtvenik; bio je tri lakta visok i dva lakta‡ širok. Njegovi uglovi, podnožje i strane su bili od drveta. Onaj čovek mi reče: „To je sto koji stoji pred Gospodom.“ 23 I dvorana Doma i Svetinja nad svetinjama su imale po dvoja vrata. 24 Svaka vrata su imala po dva krila koja su se obrtala: dva krila za jedna vrata i dva krila za druga vrata. 25 Na vratima dvorane Doma su bili izdeljani heruvimi i palme, isto kao i na zidovima. A napolju, ispred trema, bila je drvena nadstrešnica. 26 Na bočnim stranama trema bili su uski prozori sa izdeljanim palmama s obe strane trema, kao i na bočnim sobama i nadstrešnicama.
* 41:1 Oko 3 m. † 41:2 Oko 5 m širina vrata i po 2,5 m sa obe strane. ‡ 41:2 Oko 20 m duga i 10 m široka. § 41:3 Stubovi oko 1 m široki, vrata oko 3 m široka a zidovi oko 3,5 m široki. * 41:4 Oko 10 m i dužina i širina. † 41:5 Oko 2 m u dužini i u širinu. ‡ 41:8 Oko 3 m. § 41:9 Oko 2,5 m. * 41:10 Oko 10 m. † 41:11 Oko 2,5 m. ‡ 41:12 Oko 35 m širina grada, oko 2,5 m debljina zida i oko 45 m dužina. § 41:13 Oko 50 m. * 41:14 Oko 50 m. † 41:15 Oko 50 m. ‡ 41:22 Oko 1,5 m visok i 1 m širok.