Knjiga proroka Osije
1
1 Ovo je Gospodnja reč koja je došla Osiji, Veirovom sinu, u vreme Judinih careva Ozije, Jotama, Ahaza i Jezekije, i u vreme izrailjskog cara Jerovoama, Joasovog sina.
Osijina žena i deca
2 Gospod je počeo da govori preko Osije. Rekao je Osiji: „Idi i oženi bludnicu s decom bluda, jer je zemlja ogrezla u bludništvu, odmetnula se od Gospoda.“ 3 I on je otišao i oženio Gomeru, ćerku Divlaimovu, a ona je zatrudnela i rodila mu sina.
4 Gospod mu je rekao: „Nazovi ga Jezrael*, jer ću ubrzo da kaznim Jujev dom zbog pokolja Jezraela. Okončaću carstvo doma Izrailjevog! 5 Toga dana slomiću luk Izrailjev u dolini jezraelskoj.“
6 Ona je ponovo zatrudnela i rodila ćerku. I on mu reče: „Nazovi je Lo-Ruhama†, jer se više neću smilovati domu Izrailjevom i sigurno im neću oprostiti. 7 A na dom Judin ću se smilovati, spašću ih ja – Gospod, njihov Bog – neću da ih spasem lukom i mačem, bitkom, konjima i konjanicima.“
8 A kada je odojila Lo-Ruhamu zatrudnela je i rodila sina. 9 Bog je rekao: „Nazovi ga Lo-Ami‡, jer vi niste moj narod i ja nisam vaš Bog.
10 Izrailjci će biti brojni kao morski pesak bez mere i broja; a na mestu gde im se reklo: ’Vi niste narod moj’, nazvaće se ’sinovima živoga Boga.’ 11 Sabraće se narod Jude i narod Izrailja zajedno, pa će sebi postaviti jednog glavara. I otići će iz zemlje jer će onaj dan biti veliki za Jezrael.
* 1:4 Jezrael znači Bog seje. † 1:6 Lo-Ruhama znači nepomilovana. ‡ 1:9 Lo-Ami znači nije moj narod.