15
Nasledstvo Judinog plemena
1 Judinom plemenu, po svojim porodicama, žrebom je pripao deo južno do granice Edoma, i do pustinje Cin na krajnjem jugu.
2 Južna granica im se prostirala od ruba Mrtvog mora, od južnog zaliva; 3 nastavljala se dalje južno od Akravimske uzvišice, prolazila pustinjom Cin, i podizala južno od Kadis-Varnije, prelazila preko Esrona, penjala se k Adaru i odatle skretala prema Karki. 4 Odatle je prolazila Asemonom i izlazila na Egipatski potok i dopirala sve do mora. To će vam biti južna granica.
5 Istočna granica je bila Mrtvo more do ušća Jordana.
Na severu, granica je počinjala od zaliva Mrtvog mora do ušća Jordana. 6 Odatle je granica podizala Vet-Oglom i prolazila severno od Vet-Arave. Granica se, zatim, penjala na Kamen Voana, sina Ruvimova, 7 nastavljala gore prema Daviru, od doline Ahor, i skretala prema severu u Galgal, koji je nasuprot adumimske uzvišice južno od potoka. Onda je nastavljala prema vodama En-Semesa i završavala kod En-Rogila. 8 Otuda se preko doline Ven-Enom s juga dizala prema gradu Jevusejaca, to jest Jerusalimu. Potom se granica dizala zapadno na goru, nasuprot Ven-Enom dolini, koja je na severnom kraju refaimske doline. 9 Granica se, zatim, protezala od vrha gore do izvora voda Neftoje i izbijala na gradove u gori Efron, a onda skretala prema Vali, odnosno Kirijat-Jarimu. 10 Od Vale je granica zavijala ka zapadu prema gori Sir, i prolazeći severno od gore Jarima, to jest Hasalona, spuštala se u Vet-Semes i išla prema Timni. 11 Granica je, zatim, izlazila na Akaron ka severu i dizala se prema Sikronu, pa je, prolazeći preko gore Vala, izlazila na Javnila i odatle izbijala na more.
12 Zapadna granica je bila Sredozemno more.
To je bila granica koja je okruživala sinove Judine, po njihovim porodicama.
Područje koje je pripalo Halevu i njegovim potomcima
13 A Halevu, sinu Jefonijinu, Isus je dao deo među sinovima Judinim, prema naredbi koju mu je dao Gospod: Kirijat-Arvu (Arva je bio praotac Enakovaca), to jest, Hevron. 14 Halev je proterao odatle tri Enakovca: Sesaja, Ahimana i Talmaja, potomke Enakove. 15 Odande je pošao na stanovnike Davira, koji se nekada zvao „Kirijat-Sefer“. 16 Halev reče: „Onome ko napadne i osvoji Kirijat-Sefer, daću svoju ćerku Ahsu za ženu.“ 17 Osvojio ga je Gotonilo, sin Keneza, brata Halevova. Zato mu je Halev dao svoju ćerku Ahsu za ženu.
18 Kad je došla k njemu, Gotonilo je nagovori da traži polje od njenog oca. Kad je sišla s magarca, Halev je upita: „Šta želiš?“
19 Ona mu odgovori: „Daj mi blagoslov! Kad si mi već dao zemlju u Negevu, daj mi i koji izvor vode.“ On joj je dao Gornje i Donje izvore.
Gradovi Judinog plemena
20 To je nasledstvo Judinog plemena po svojim porodicama.
21 Najudaljeniji gradovi plemena Judinih sinova, duž edomske granice na krajnjem jugu, bili su:
Kavzeel, Eder, Jagur; 22 Kina, Dimona, Adada; 23 Kedes, Asor, Itnan; 24 Zif, Telem, Valot; 25 Asor-Adata, Keriot-Esron (to jest, Asor); 26 Amam, Sema, Molada; 27 Asar-Gada, Esemon, Vet-Felet; 28 Asar-Sual, Vir-Saveja, Viziotija; 29 Vala, Im, Asem; 30 Eltolad, Hesil, Orma; 31 Siklag, Madmana, Sansana; 32 Levaot, Sileim, Ajin, i Rimon: ukupno dvadeset devet gradova sa svojim selima.
33 U dolini:
Estaol, Saraja, Asna; 34 Zanoja, En-Ganim, Tafuja, Inam; 35 Jarmut, Odolam, Sokot, Azeka; 36 Sarajim, Aditajim, Gedira i Gedirotajim: četrnaest gradova sa svojim selima;
37 Senan, Adasa, Migdal-Gad; 38 Dilan, Mispa, Jokteil; 39 Lahis, Vaskat, Eglon; 40 Havon, Lamas, Hitlis; 41 Gedirot, Vet-Dagon, Nama i Makeda: šesnaest gradova sa svojim selima;
42 Livna, Eter, Asan; 43 Jeftaj, Asna, Nesiv; 44 Keila, Ahziv i Marisa: devet gradova sa svojim selima.
45 Akaron sa svojim naseljima i selima; 46 od Akarona prema moru, svi gradovi u blizini Azota, sa svojim selima. 47 Azot sa svojim naseljima i selima, Gaza, sa svojim naseljima i selima, sve do Egipatskog potoka i ruba Sredozemnog mora.
48 U gorju:
Samir, Jatir, Sokot; 49 Dana, Kirijat-Sana, to jest, Davir; 50 Anav, Estemon, Anim, 51 Gosen, Olon, Gilo: jedanaest gradova sa svojim selima.
52 Zatim, Arav, Duma, Esan, 53 Janum, Vet-Tafuja, Afeka, 54 Humata, Kirijat-Arva, to jest Hevron, i Sior: devet gradova sa svojim selima.
55 Maon, Karmil, Zif, Juta, 56 Jezrael, Jokdeam, Zanoja, 57 Kajin, Gavaja, i Timna: deset gradova sa svojim selima.
58 Alul, Vet-Sur, Gedor, 59 Marat, Vet-Anot, i Eltekon: šest gradova sa svojim selima.
60 Kirijat-Val, to jest, Kirijat-Jarim, i Rava: dva grada sa svojim selima.
61 U pustinji:
Vet-Arava, Midin, Sehaha, 62 Nivsan, Slani grad, i En-Gedi: šest gradova sa svojim selima.
63 Ipak, Judejci nisu mogli da isteraju žitelje Jerusalima, Jevusejce. Zato Jevusejci žive sa Judejcima u Jerusalimu sve do danas.