10
Misija dvanaestorice apostola
1 Isus je pozvao svojih dvanaest učenika i dao im vlast da isteruju nečiste duhove i da leče svaku bolest i svaku nemoć. 2 A ovo su imena dvanaest apostola: prvi Simon, prozvani Petar, i njegov brat Andrija, Jakov Zavedejev i njegov brat Jovan, 3 Filip i Vartolomej, Toma i Matej poreznik, Jakov Alfejev i Tadej, 4 Simon Hananejac i Juda Iskariot, koji je izdao Isusa.
5 Ovu Dvanaestoricu je Isus poslao i naložio im: „Ne idite k neznabošcima i ne ulazite u samarjanske gradove. 6 Idite radije izgubljenim ovcama doma Izrailjevog. 7 Kad putujete propovedajte ovo: ’Približilo se Carstvo nebesko.’ 8 Bolesne lečite, mrtve vaskrsavajte, gubave čistite, zle duhove izgonite! Besplatno ste primili, besplatno i dajte. 9 Ne opremajte svoje pojaseve ni zlatnim, ni srebrnim, ni bakrenim novcem. 10 Ni torbu na put ne nosite, ni dva para odeće, ni obuće, ni štap, jer radnik zaslužuje svoju hranu.
11 A kada ulazite u neko selo, raspitajte se ko u njemu hoće da vas primi. Tu ostanite sve dok ne dođe vreme da odete. 12 Ulazeći u tu kuću, pozdravite ukućane. 13 I ako ta kuća hoće da vas primi, neka vaš mir bude nad njom. Ako li kuća neće da vas primi, neka se vaš mir vrati k vama. 14 A ako vas neko ne primi ili ne posluša vaših reči, izađite iz te kuće ili iz tog grada i otresite prašinu sa svojih nogu. 15 Zaista vam kažem da će zemlji sodomskoj i gomorskoj biti lakše na Sudnji dan nego onom gradu.
Čekaju vas progonstva!
16 Evo, ja vas šaljem kao ovce među vukove. Stoga, budite mudri kao zmije i bezazleni kao golubovi. 17 Čuvajte se ljudi, jer će vas predavati sudovima i bičevati vas po svojim sinagogama. 18 I pred vladare i careve će vas voditi zbog mene, da posvedočite njima i mnogobošcima. 19 A kada vas budu predali, ne brinite se šta ćete govoriti, jer će vam u taj čas biti dano šta da kažete. 20 Nećete, naime, vi govoriti, nego će Duh Oca vašega govoriti iz vas.
21 Brat će brata predati da se pogubi i otac svoje dete, ustaće deca na svoje roditelje i ubijaće ih. 22 Svi će vas mrzeti radi mog imena, ali ko istraje do kraja, biće spasen. 23 Kada vas budu progonili u jednom gradu, vi bežite u drugi. Zaista vam kažem: Sin Čovečiji će doći pre no što vi dovršite svoje poslanje po Izrailjevim gradovima.
24 Učenik nije iznad svoga učitelja, niti je sluga iznad svoga gospodara. 25 Učeniku je dovoljno da bude kao njegov učitelj i sluzi da bude kao njegov gospodar. Ako su domaćina nazvali Veelzevulom, koliko će pogrdnijim imenima nazvati njegove ukućane.
Ne treba se plašiti
26 Zato se ne bojte ljudi, jer nema ničeg što je skriveno, da se neće otkriti, niti tajnog, da se neće doznati. 27 Što vam kažem u tami, recite na svetlu i što vam se tiho kaže na uho, objavite glasno s krovova.
28 Ne bojte se onih koji ubijaju telo; oni dušu ne mogu ubiti. Više se bojte onoga koji može i dušu i telo da pogubi u paklu. 29 Zar se ne prodaju dva vrapca za jedan novčić? Ipak, ni jedan od njih ne pada na zemlju a da to dozvoli vaš Otac. 30 A vama su i sve vlasi na glavi prebrojane. 31 Zato se ne bojte: vi vredite mnogo više od jata vrabaca.
32 Ko god mene prizna pred ljudima, priznaću i ja njega pred Ocem svojim koji je na nebesima. 33 A ko god se odrekne mene pred ljudima, odreći ću se i ja njega pred mojim Ocem koji je na nebesima.
34 Ne mislite da sam došao da donesem mir na zemlju. Nisam došao da donesem mir, nego mač. 35 Ja sam, naime, došao
’da razdvojim čoveka od njegovog oca,
i ćerku od njene majke,
i snahu od svekrve.
36 Čoveku će njegovi ukućani
postati neprijatelji.’
37 Ko svoju majku više voli od mene, nije dostojan da bude moj sledbenik, i ko svoju ćerku više voli od mene, nije dostojan mene. 38 Ko ne uzima svoj krst i ne sledi me, nije dostojan mene. 39 Ko hoće da nađe svoj život, izgubiće ga, a ko izgubi svoj život radi mene, naći će ga.
40 Ko vas prihvata, mene prihvata, a ko mene prihvata, prihvata onoga koji me je poslao. 41 Ko prihvata proroka zato što je prorok, taj će primiti proročku platu. Ko prihvata pravednika zato što je pravednik, taj će primiti pravedničku platu. 42 Ko napoji jednog od ovih neznatnih samo čašom hladne vode zato što je moj učenik, zaista vam kažem: taj čovek neće biti lišen svoje nagrade.“