27
Jotam, car Jude
1 Jotamu je bilo dvadeset pet godina kad je počeo da vlada, a vladao je šesnaest godina u Jerusalimu. Majka mu se zvala Jerusa, ćerka Sadokova. 2 Činio je što je dobro u očima Gospodnjim, sve onako kako je činio njegov otac Ozija. Jedino nije ušao u Dom Gospodnji, a narod je još uvek bio izopačen. 3 On je izgradio Gornja vrata Doma Gospodnjeg i mnogo toga je izgradio na zidinama Ofila*. 4 Izgradio je gradove u Judinom gorju a u šumovitim krajevima je podigao utvrđenja i kule.
5 On je zaratio sa carem Amonaca i nadvladao ih je. Amonci su mu te godine dali stotinu talanata† srebra, deset hiljada‡ kora pšenice i ječma deset hiljada§. To su mu Amonci donosili i druge i treće godine.
6 Jotam je ojačao jer je usmerio svoje puteve pred Gospodom, svojim Bogom.
7 Ostala Jotamova dela, svi njegovi ratovi i njegovi putevi, zapisani su u Knjizi izrailjskih i Judinih careva. 8 Bilo mu je dvadeset pet godina kad je počeo da vlada, a vladao je šesnaest godina u Jerusalimu. 9 Kad se Jotam upokojio sa svojim precima, sahranili su ga u Davidovom gradu. Na njegovo mesto se zacario njegov sin Ahaz.
* 27:3 Ofil je brežuljak, jedan od nekoliko na kojima je izgrađen Jerusalim. † 27:5 Oko 34 t. ‡ 27:5 Oko 1.500 t. § 27:5 Oko 1.500 t.