2
Ljudski planovi i Božiji planovi
1 Jao onima koji zlo spremaju,
koji kuju nepravdu na posteljama svojim!
Kad osvane, onda to i čine,
jer je sila u ruci njihovoj.
2 Zažele njive – otimaju ih;
i kuće – oduzimaju ih.
Oni tlače čoveka i dom njegov,
čoveka i njegovo nasledstvo.
3 Zato ovako kaže Gospod:
„Evo, rodu ovom spremam zlo.
Iz njega nećete svoje vratove izvući
i nećete nadmeno ići,
jer će doći vreme zla.
4 Toga će dana o vama s podsmehom pričati,
naricaće naricaljku:
’Zbilo se – reći će. Satrveni smo sasvim.
Menjao je deo naroda moga.
Kako ga je otrgnuo od mene!
Naša je polja dao otpadnicima.’“
5 Zato nećeš imati nikoga ko bi ti žrebom
merio užetom zemlju u zboru Gospodnjem.
Lažni proroci
6 „Ne penite proroštvima“ – prorokuju oni –
„Ne prorokujte o tim stvarima!
Neće se na nas obrušiti.“
7 Kažeš li ti, o, dome Jakovljev:
„Je li Duh Gospodnji nestrpljiv?
To li su njegova dela?“
„Ne čine li moje reči dobro
onome koji ispravno živi?
8 Koliko juče moj se narod podigao
kao neprijatelj.
Skidate sa haljine plašt
onima koji spokojno prolaze,
kao oni koji se iz bitke vraćaju.
9 Žene mog naroda terate
iz njihovih voljenih kuća,
od njihove dece slavu moju
doveka uzimate.
10 Ustanite i idite
jer ovo nije mesto počinka.
Zato što je nečisto,
biće razoreno i biće to strahovito razaranje.
11 Ako čovek lažov, što ide niz vetar, slaže –
prorokovaću ti o vinu i žestokom piću –
taj će biti prorok ovom narodu.
Obećanje izbavljenja
12 Zaista, okupiću, Jakove, sve vas.
Zaista, zajedno ću okupiti ostatak Izrailjev.
Učiniću ih poput ovaca u toru,
poput stada posred paše njegove,
da od ljudi bude larma.
13 Pred njima će ići onaj što prodire,
pa će i oni prodrti, proći kroz vrata i izaći kroz njih.
Njihov će car ići pred njima
i Gospod na njihovom čelu.“