22
Reč o dolini viđenja
1 Proroštvo o Dolini viđenja.
Šta ti je sad,
te se penješ sav na krovove?
2 Prepun vreve, grade bučni,
šeheru razigrani!
Izginuli tvoji od mača ne padoše,
niti mrtvi tvoji u boju.
3 Svi tvoji vladari zajedno pobegoše,
ne zategoše luk, a padoše u ropstvo,
zarobljeni su svi koji se nađoše u tebi,
daleko su bežali.
4 Zato sam rekao: „Ostavite me,
gorko ću plakati;
nemojte me tešiti
nad ruševinom milog naroda mojega.“
5 Jer je dan pometnje i rasula i zbunjenosti
od Gospodara Gospoda nad vojskama.
U Dolini viđenja zid se ruši,
prema planini je vapaj,
6 jer Elam tobolac donosi,
sa bojnim kolima i konjanicima,
a Kir štit otkriva.
7 Izabrane doline tvoje bojnih kola su pune.
Konjanici se kod vratnica postrojavaju.
Protiv borbene gotovosti
8 Tako je Judi uklonio zaštitu.
U dan onaj pogled si svrnuo
na oružje u šumskoj kući.
9 I pukotine u gradu Davidovu,
videli ste kako ih je mnogo.
I sabrali ste vodu
iz Donjeg jezera.
10 Pa ste prebrojali kuće jerusalimske
i porušili kuće da zid učvrstite;
11 te ste između dva zida načinili
spremište za vodu iz Starog jezera;
ali se na Stvoritelja niste obazirali,
niti ste videli onog što je sve načinio odavno.
12 I pozvao je u dan onaj
Gospodar Gospod nad vojskama:
da plačete i tugujete,
da obrijete glave i pripašete kostret.
13 Ali, gle, veselje i radost,
ubijaju goveda i kolju ovce,
jedu meso i piju vino:
„Da jedemo i pijemo,
jer sutra ćemo da pomremo.“
14 A mojim ušima je objavio Gospod nad vojskama: „Neće biti otkupljena vaša krivica dok ne umrete – reče Gospodar Gospod nad vojskama.“
Protiv nadstojnika Somne
15 Govori Gospodar Gospod nad vojskama:
„Hajde, otidi onom dvoraninu,
Somni, nadstojniku dvora:
16 ’Šta je s tobom i ko si to ti,
da ovde grobnicu klešeš sebi?
Kleše sebi grobnicu na visini,
useca u steni stan za sebe.
17 Gle, Gospod će tebe baciti silno,
junak će te uhvatiti snažno,
18 u klupko će te umotati žestoko,
kao loptu će te bacati po zemlji širokoj.
Tamo ćeš ti umreti,
i tamo su kola tvoja slavna,
sramoto dvoru gospodara tvoga.
19 Lišiću te položaja tvoga,
i oteraću te iz službe tvoje.
20 A u taj dan ću pozvati slugu svoga Elijakima sina Helkijina. 21 Njega ću obući u odoru tvoju, njega ću opasati pojasom tvojim, njemu ću u ruke predati vlast tvoju, te će biti predak stanovnicima jerusalimskim i domu Judinom. 22 Na njegova pleća postaviću ključ od doma Davidova: kad otvori, neće zatvoriti niko, kad zatvori, neće otvoriti niko. 23 Njega ću kao klin uglaviti na mestu čvrstome, te će postati slavni presto u domu oca svojega. 24 O njega će se obesiti sva slava doma oca njegova: izdanci i potomci, sve posude malene, od zdelica do svih krčaga.’
25 U dan onaj – govori Gospod nad vojskama – izvući će se klin uglavljeni na mestu čvrstome, slomiće se i pašće; a teret što je na njemu biće odsečen, jer je Gospod rekao.“