Novi savez nadvisuje Stari savez
8
1 Glavno u ovom izlaganju jeste: imamo Prvosveštenika koji je seo s desne strane prestola Božijeg veličanstva na nebesima. 2 On je službenik Svetinje i pravog Šatora koji je postavio Gospod, a ne čovek.
3 A pošto se svaki Prvosveštenik postavlja da prinosi darove i žrtve, bilo je neophodno da i ovaj Prvosveštenik ima šta da prinese. 4 Zaista, da je na zemlji, on ne bi ni bio sveštenik, zato što ima sveštenika koji po Zakonu prinose darove. 5 Oni služe u svetinji koja je tek slika i senka nebeske Svetinje. Jer kada je Šator trebalo podignuti, Mojsije je dobio stroga uputstva. Bog mu je rekao: „Gledaj da sve napraviš prema nacrtu koji ti je pokazan na gori.“ 6 A sada je Hristos dobio uzvišeniju službu od njihove, pošto je i savez, čiji je on posrednik, bolji, budući da je utemeljen na boljim obećanjima.
7 Da je, naime, prvi savez bio besprekoran, ne bi bilo potrebno tražiti drugi. 8 Jer Bog, koreći svoj narod, kaže:
„Evo dolaze dani – govori Gospod –
kada ću sklopiti novi savez
s narodom izrailjskim
i s narodom Judinim.
9 To neće biti kao kad sam
sklopio savez sa njihovim ocima,
onoga dana kad sam ih uzeo za ruku
i izveo iz Egipta.
Ali pošto nisu bili verni mome savezu,
ni ja se nisam obazirao na njih – govori Gospod.
10 Ovo je savez koji ću sklopiti
s narodom izrailjskim nakon tih dana, govori Gospod:
staviću svoje zakone u njihov razum,
i upisaću ih u njihova srca.
Ja ću biti njihov Bog,
a oni će biti moj narod.
11 Tada niko neće poučavati svoga sugrađanina
ili brata govoreći: ’Upoznaj Gospoda’,
jer će me poznavati svi od malog do velikog.
12 Jer smilovaću se nad njihovim nepravdama,
i neću se više sećati njihovih greha.“
13 Govoreći o novom savezu, Bog je proglasio prvi savez zastarelim. A ono što zastareva, na putu je da iščezne.