30
Teško Egiptu u dan Gospodnji!
1 Dođe mi reč Gospodnja: 2 „Sine čovečiji, prorokuj i reci: ’Govori Gospod:
Zakukajte –
Jao, dane!
3 Jer blizu je dan,
dan Gospodnji,
dan oblačni,
vreme za narode.
4 Doći će mač na Egipat,
strepnja će obuzeti Kuš
kad poginuli stanu da padaju po Egiptu,
kad mu otmu njegovo bogatstvo,
i kad mu sruše temelje.
5 Kuš i Fut, Lud, Arabija i Huv, i narod zemlje saveza, pašće s njima od mača.
6 Govori Gospod Bog:
Propašće oni koji pomažu Egiptu,
survaće se ponos njegove snage;
padaće od mača od Migdola do Siene
– govori Gospod Bog.
7 Biće opustošeni usred opustošenih zemalja,
a njegovi gradovi će ležati među razorenim gradovima.
8 Tada će znati da sam ja Gospod
kada zapalim vatru u Egiptu
i kada pretrpe slom svi njegovi pomagači.
9 U taj dan izaći će preda mnom poslanici u brodovima da uplaše spokojni Kuš. I obuzeće ih užas u dan egipatski, jer on, evo, dolazi.
10 Govori Gospod Bog:
Ja ću istrebiti mnogobrojni narod
egipatski rukom Navuhodonosora, vavilonskog cara.
11 On i njegov narod,
najnemilosrdniji među narodima,
doći će da unište zemlju.
Oni će isukati svoje mačeve na Egipćane,
pa će ispuniti zemlju mrtvima.
12 Ja ću isušiti rukavce Nila,
a zemlju ću prodati zlikovcima.
Rukom tuđinaca opustošiću zemlju
i sve što je u njoj.
Ja sam, Gospod, govorio.
13 Govori Gospod Bog:
Uništiću idole i istrebiti
ništavna božanstva iz Nofa.
Neće više biti kneza u Egiptu;
i predaću strahu zemlju egipatsku.
14 Opustošiću Patros,
zapaliću Soan,
i izvršiti sud na Noi.
15 Izliću svoj gnev na Sin,
tvrđavu egipatsku,
i istrebiti mnoštvo u Noi.
16 Zapaliću vatru u Egiptu:
Sin će se previjati od muka,
Noa će biti osvojen,
a Nof će biti svakog dana u teskobi.
17 Mladići Avina i Pi-Veseta pašće od mača,
a gradovi* će otići u ropstvo.
18 U Tafnesu će se pomračiti dan
kada slomim jaram egipatski.
Tada će se ugasiti ponos njegove snage.
Prekriće ga oblak,
a njegove će ćerke otići u ropstvo.
19 Tako ću izvršiti sudove na Egiptu,
pa će znati da sam ja Gospod.’“
Osuda faraona
20 U jedanaestoj godini, prvog meseca sedmog dana u mesecu, dođe mi reč Gospodnja: 21 „Sine čovečiji, ja sam slomio mišicu faraonu, egipatskom caru, a evo, niko mu na nju nije stavio povoj s melemima, niti je povio zavojima da se učvrsti, kako bi se latila mača. 22 Zato govori Gospod Bog: evo me protiv faraona, cara egipatskog; slomiću mu ruke, i zdravu i onu slomljenu, i učiniti da mu mač ispadne iz ruke. 23 Rasuću Egipćane među narode, i rasejati ih po zemljama. 24 Ja ću ojačati ruke vavilonskom caru i dati mu mač u ruku; slomiću ruke faraonu, a on će stenjati pred njim kao što stenje smrtno ranjen čovek. 25 Ojačaću ruke vavilonskom caru, a faraonove će ruke klonuti. Kada stavim mač u ruke vavilonskom caru, i on zamahne njime nad Egiptom, tada će znati da sam ja Gospod. 26 Ja ću rasuti Egipćane među narode i rasejati ih po zemljama. Tada će znati da sam ja Gospod.“
* 30:17 Septuaginta (kao i Daničić) prevodi a žene (devojke) će biti odvedene u ropstvo.