2
1 A ti, sine moj, jačaj u milosti koja je u Hristu Isusu. 2 Učenje koje si čuo od mene pred mnogim svedocima, poveri pouzdanim ljudima, koji će biti u stanju da pouče druge. 3 Podnesi svoj deo patnje kao dobar vojnik Hrista Isusa. 4 Nijedan vojnik koji hoće da ugodi svome pretpostavljenom, ne upliće se u svetovne stvari. 5 Takmičar ne dobija venac ako se nije takmičio po pravilima. 6 Zemljoradnik koji se trudi treba prvi da okusi od prinosa. 7 Razmišljaj o tome što ti govorim, jer će ti Gospod dati razumevanje u svemu.
8 Sećaj se Isusa Hrista koji je vaskrsao iz mrtvih, koji je od Davidovog potomstva, što je u skladu sa Radosnom vešću koju propovedam. 9 Zbog te Radosne vesti se i zlopatim u okovima kao neki zločinac. Ipak, Božija reč nije okovana. 10 Zbog toga sve podnosim radi izabranih, da oni dođu do spasenja s večnom slavom posredstvom Hrista Isusa. 11 Pouzdana je reč:
Ako smo s njim umrli,
s njim ćemo i živeti,
12 ako istrajemo,
s njim ćemo i carevati,
ako ga se odreknemo,
on će se odreći nas,
13 ako smo mi neverni,
on ostaje veran,
jer ne može da porekne samog sebe.
14 Podsećaj ih na ovo, zaklinjući ih pred Bogom da se ne prepiru oko značenja reči, jer to ničemu ne koristi, a vodi u propast one koji slušaju. 15 Potrudi se da se pred Bogom pokažeš dostojnim, kao radnik koji ne mora da se stidi, i kao onaj koji ispravno tumači reč istine.
16 Kloni se bezbožnih i besmislenih razgovora, jer oni koji se upuštaju u njih, sve dublje tonu u bezbožnost. 17 Njihov govor je kao rak-rana koja izjeda telo. Među takvima su Imenej i Filit, 18 koji su se udaljili od istine govoreći da se vaskrsenje već dogodilo, rušeći tako veru drugih. 19 Ali čvrst je temelj koji je Bog postavio i on se neće poljuljati. Na njemu je napisano ovo: „Gospod zna koji su njegovi“, i: „Neka odstupi od nepravde svako ko priziva ime Gospodnje.“
20 Ali, u jednoj velikoj kući nema samo zlatnih i srebrnih posuda, nego i drvenih i zemljanih; jedne su za svečane prilike, a druge za svakodnevnu upotrebu. 21 Onaj koji očisti sebe od pomenutih stvari, biće posuda za svečane prilike, posvećena i korisna svome Gospodaru, spremna za svako dobro delo.
22 Beži od mladalačkih želja! Teži za pravednošću, verom, ljubavlju i mirom, zajedno sa onima koji iz čista srca prizivaju Gospoda. 23 Kloni se glupih i besmislenih rasprava, znajući da rađaju svađe. 24 Naime, sluga Gospodnji ne sme da se upušta u svađe, nego da bude blag prema svima, sposoban da pouči, trpeljiv. 25 Protivnike neka kori s blagošću, ne bi li im Bog dao da se pokaju i upoznaju istinu, 26 da dođu k sebi i izbave se iz zamke đavola, koji ih je zarobio da čine njegovu volju.