5
Davida pomazuju za cara
1 Sva su plemena Izrailjeva došla k Davidu u Hevron i rekla mu: „Evo, ti si naše telo i krv. 2 Pa i ranije, kad je Saul bio car nad nama, ti si vodio Izrailja u pohode. I tebi je Gospod rekao: ’Ti ćeš biti pastir mome narodu, Izrailju; ti ćeš biti vladar Izrailju.’“
3 Sve starešine Izrailjeve su došle k caru u Hevron pa su sklopili savez sa carem Davidom, u Hevronu pred Gospodom, i pomazali Davida za cara nad Izrailjem.
4 Davidu je bilo trideset godina kad je postao car, a vladao je četrdeset godina. 5 U Hevronu je vladao sedam godina i šest meseci nad Judom, a u Jerusalimu je vladao trideset tri godine nad svim Izrailjem i Judom.
Jerusalim postaje prestonica Izrailja
6 Car i njegovi ljudi su krenuli na Jerusalim protiv Jevusejaca koji su živeli u zemlji. Oni rekoše Davidu: „Nećeš ući ovamo! Slepi će te i hromi odbiti.“ Pod tim su mislili: „David neće ući ovde.“ 7 Ipak, David je osvojio sionsku tvrđavu, a to je sad Davidov grad.
8 David je rekao tog dana: „Onaj ko porazi Jevusejce i zauzme prokop, neka pobije slepe i hrome, koji su Davidovi neprijatelji.“ Zato se kaže: „Neka slepi i hromi ne ulaze u Dom Gospodnji*.“
9 David se nastanio u tvrđavi koju je nazvao Davidov grad. David je zidao svuda naokolo, od Milona† prema unutra. 10 David je postajao sve moćniji, jer je Gospod, Bog nad vojskama, bio s njim.
11 A Hiram, tirski car, je poslao Davidu glasnike i kedrovog drveta, stolarima i klesarima koji su Davidu sagradili dvorac. 12 Tada je David uvideo da ga je Gospod postavio za cara nad Izrailjem i da je uzvisio njegovo carstvo radi svog naroda Izrailja.
13 Kad je došao iz Hevrona, David je uzeo sebi još inoča i žena iz Jerusalima, te mu se rodilo još sinova i ćerki. 14 Ovo su imena onih koji su mu se rodili u Jerusalimu: Samuja, Sovav, Natan i Solomon, 15 Jevar, Elisuja, Nefeg, Jafija, 16 Elisama, Elijada i Elifelet.
David pobeđuje Filistejce
17 Kad su Filistejci čuli da su Davida pomazali za cara nad Izrailjem, svi su krenuli gore da traže Davida. David je to čuo, pa je otišao dole u sklonište. 18 Filistejci dođu i rašire se po refaimskoj dolini. 19 Tada David zapita Gospoda: „Da li da napadnem Filistejce? Hoćeš li ih predati u moje ruke?“
Gospod odgovori Davidu: „Napadni ih, jer ću ih jamačno predati u tvoje ruke.“
20 David dođe u Val-Faresim i porazi ih tamo. Tada je rekao: „Gospod je prodro kroz moje neprijatelje preda mnom, kao što prodire voda.“ Zato se to mesto prozvalo Val-Faresim‡. 21 Filistejci su ostavili tamo svoje idole a David i njegovi ljudi su ih odneli.
22 Filistejci se ponovo popnu i rašire se u refaimskoj dolini. 23 David upita Gospoda, i on mu odgovori: „Ne idi gore, nego idi okolo, iza njih i navali na njih kod balzamovih stabala. 24 Kad začuješ zvuk koraka s vrha balzamovih stabala, kreni odlučno, jer će Gospod izaći pred tobom da udari na filistejski tabor.“ 25 David učini kako mu je Gospod zapovedio i potuče Filistejce od Gavaje do Gezera.
* 5:8 Doslovno: kuća, dom. Najverovatnije je da se izraz odnosi na hram. † 5:9 Milon znači ispuniti i verovatno je reč o terasama ukrašenim kamenjem i poduprtim zidovima. ‡ 5:20 Ili: Gospodar probijanja.