Brojevi
ili
Četvrta knjiga Mojsijeva
1
Prvi popis Izrailjaca
1 Prvoga dana drugoga meseca, druge godine nakon što su izašli iz Egipta, Gospod reče Mojsiju u Sinajskoj pustinji, u Šatoru od sastanka: 2 „Izvršite popis sve zajednice sinova Izrailjevih po njihovim porodicama i njihovim otačkim domovima, prema broju imena svih muškaraca, jednog po jednog. 3 Ti i Aron zabeležite sve u Izrailju po njihovim jedinicama, od dvadeset godina pa naviše, koji su sposobni za vojsku. 4 S vama će biti po jedan čovek iz svakog plemena, koji je glavar svog otačkog doma.
5 Ovo su imena ljudi koji će vam pomagati:
za Ruvimovo pleme, Elisur, Sedijurov sin;
6 za Simeunovo pleme, Surisadajev sin Salamilo;
7 za Judino pleme, Aminadavov sin Nason;
8 za Isaharovo pleme, Sogarov sin Natanailo,
9 Za Zavulonovo pleme, Helonov sin Elijav.
10 Za Josifove sinove:
Amijudov sin Elisama, za Jefremovo pleme,
i Fadasurov sin Gamalilo, za Manasijino pleme.
11 Za Venijaminovo pleme, Gadeonijev sin Avidan;
12 za Danovo pleme, Amisadajev sin Ahijezer;
13 za Asirovo pleme, Ehranov sin Fagailo;
14 za Gadovo pleme, Deuelov sin Elisaf;
15 za Neftalimovo pleme, Enanov sin Ahirej.“
16 Ovi su bili izabrani od zajednice, knezovi svojih otačkih plemena, glavari Izrailjevih hiljada.
17 Mojsije i Aron su uzeli ove ljude koji su bili određeni po imenu, 18 pa su sabrali svu zajednicu prvoga dana drugog meseca. Oni su se, jedan po jedan, upisali u svoja rodoslovlja, po svojim porodicama, po svojim otačkim domovima, i po svojim imenima, od dvadeset godina pa naviše, 19 kao što je Gospod zapovedio Mojsiju. Tako ih je popisao u Sinajskoj pustinji.
20 Od potomaka Ruvima, Izrailjevog prvenca, pojedinačno su bili popisani svi muškarci od dvadeset godina pa naviše, sposobni za vojsku, po svojim rodoslovima, po svojim porodicama i svojim otačkim domovima. 21 Iz Ruvimovog plemena bilo je popisano četrdeset šest hiljada pet stotina.
22 Od Simeunovih potomaka, pojedinačno su bili popisani svi muškarci sposobni za vojsku od dvadeset godina pa naviše, po svojim rodoslovima, po svojim porodicama i svojim otačkim domovima. 23 Iz Simeunovog plemena bilo je popisano pedeset devet hiljada tri stotine.
24 Od Gadovih potomaka, pojedinačno su bili popisani svi muškarci sposobni za vojsku od dvadeset godina pa naviše, po svojim rodoslovima, po svojim porodicama i svojim otačkim domovima. 25 Iz Gadovog plemena bilo je popisano četrdeset pet hiljada šest stotina pedeset.
26 Od Judinih potomaka, pojedinačno su bili popisani svi muškarci sposobni za vojsku od dvadeset godina pa naviše, po svojim rodoslovima, po svojim porodicama i svojim otačkim domovima. 27 Iz Judinog plemena bilo je popisano sedamdeset četiri hiljade šest stotina.
28 Od Isaharovih potomaka, pojedinačno su bili popisani svi muškarci od dvadeset godina pa naviše, sposobni za vojsku, po svojim rodoslovima, po svojim porodicama i svojim otačkim domovima. 29 Iz Isaharovog plemena bilo je popisano pedeset četiri hiljade četiri stotine.
30 Od Zavulonovih potomaka, pojedinačno su bili popisani svi muškarci od dvadeset godina pa naviše, sposobni za vojsku, po svojim rodoslovima, po svojim porodicama i svojim otačkim domovima. 31 Iz Zavulonovog plemena bilo je popisano pedeset sedam hiljada četiri stotine.
32 Od Josifovih potomaka: od Jefremovih potomaka, pojedinačno su bili popisani svi muškarci od dvadeset godina pa naviše, sposobni za vojsku, po svojim rodoslovima, po svojim porodicama i svojim otačkim domovima. 33 Iz Jefremovog plemena bilo je popisano četrdeset hiljada pet stotina.
34 Od Manasijinih potomaka, pojedinačno su bili popisani svi muškarci od dvadeset godina pa naviše sposobni za vojsku, po svojim rodoslovima, po svojim porodicama i svojim otačkim domovima. 35 Iz Manasijinog plemena bilo je popisano trideset dve hiljade dve stotine.
36 Od Venijaminovih potomaka, pojedinačno su bili popisani svi muškarci od dvadeset godina pa naviše, sposobni za vojsku, po svojim rodoslovima, po svojim porodicama i svojim otačkim domovima. 37 Iz Venijaminovog plemena bilo je popisano trideset pet hiljada četiri stotine.
38 Od Danovih potomaka, pojedinačno su bili popisani svi muškarci od dvadeset godina pa naviše, sposobni za vojsku, po svojim rodoslovima, po svojim porodicama i svojim otačkim domovima. 39 Iz Danovog plemena bilo je popisano šezdeset dve hiljade sedam stotina.
40 Od Asirovih potomaka, pojedinačno su bili popisani svi muškarci od dvadeset godina pa naviše, sposobni za vojsku, po svojim rodoslovima, po svojim porodicama i svojim otačkim domovima. 41 Iz Asirovog plemena bilo je popisano četrdeset jedna hiljada pet stotina.
42 Od Neftalimovih potomaka, pojedinačno su bili popisani svi muškarci od dvadeset godina pa naviše, sposobni za vojsku, po svojim rodoslovima, po svojim porodicama i svojim otačkim domovima. 43 Iz Neftalimovog plemena bilo je popisano pedeset tri hiljade četiri stotine.
44 Ovi popisani su bili oni koje je popisao Mojsije sa Aronom, uz pomoć dvanaest knezova, po jedan čovek na svaki otački dom. 45 Svi Izrailjci, koji su bili upisani u svoje otačke domove, od dvadeset godina pa naviše, bili su sposobni za vojsku u Izrailju. 46 Svih popisanih bilo je šest stotina tri hiljade pet stotina pedeset.
47 Ipak, među njih se nisu vodili Leviti prema svom predačkom plemenu. 48 Naime, Gospod je rekao Mojsiju: 49 „Neka se Levijevo pleme ne popisuje, i neka se ne popisuju sa ostalim Izrailjcima. 50 Nego, postavi Levite nad Prebivalištem svedočanstva, i nad svom opremom i svim što mu pripada. Oni će nositi Prebivalište sa svom opremom, služiti u njemu, i logorovati oko Prebivališta. 51 Kad Prebivalište krene, neka ga Leviti rastave, a kad se Prebivalište zaustavi, neka ga Leviti podignu. Ako mu se približi tuđinac, neka se pogubi. 52 Ostali Izrailjci neka logoruju svaki u svome taboru, kod svoje zastave, i po svojim četama. 53 Leviti neka logoruju oko Prebivališta svedočanstva, da ne bi planuo gnev na izrailjsku zajednicu. Zato neka čuvaju stražu kod Prebivališta svedočanstva.“
54 Izrailjci učine sve onako kako je Gospod zapovedio Mojsiju. Baš tako su učinili.