Poslanica Jevrejima
Hristos je uzvišeniji od anđela
1
1 Bog je mnogo puta i na mnogo načina govorio našim precima preko proroka, 2 ali u ove poslednje dane progovorio nam je preko Sina, koga je odredio za vlasnika svega, čijim posredstvom je i svet stvorio. 3 On je odsjaj Božije slave, i verni odraz njegovoga bića, on koji sve održava silom svoje reči. Pa pošto izvrši očišćenje greha, sede u nebu s desne strane Boga veličanstvenoga. 4 Tako postade toliko moćniji od anđela, koliko mu Bog dade ime uzvišenije od njihovog.
5 Zar je kome od anđela ikad rekao:
„Ti si Sin moj,
danas si se meni rodio“,
i ponovo:
„Ja ću mu biti Otac,
a on će mi biti Sin“?
6 A zatim, kad je slao Prvorođenca na svet, reče:
„Neka mu se poklone svi anđeli Božiji.“
7 Za anđele, pak, kaže:
„On svoje anđele čini vetrovima*,
i svoje sluge ognjenim plamenovima.“
8 A za Sina kaže:
„Tvoj je presto, Bože, u veke vekova!
Žezlo je pravde žezlo tvoga carstva.
9 Voliš pravdu, a mrziš nepravdu.
Zato te je Bog, tvoj Bog,
pomazao uljem radosti,
više nego tvoje drugove.“
10 Takođe kaže:
„Ti si, Gospode, u početku utemeljio zemlju,
i nebesa su delo tvojih ruku.
11 Ona će propasti, ali ti ćeš ostati,
i sve će se ishabati kao iznošena odeća.
12 Složićeš ih kao ogrtač,
izmeniće se kao odeća.
A ti si uvek isti,
veku tvome nigde kraja nema.“
13 I kome je od anđela ikad rekao:
„Sedi meni s moje desne strane,
dok dušmane ne položim tvoje,
za tvoje noge postolje da budu“?
14 Nisu li svi anđeli– duhovi poslati od Boga da služe onima koji treba da prime u posed spasenje?
* 1:7 Vetrovima ili duhovima.