Agurove priče
30
1 Poruke Agura, Jekajevog sina,
proroštvo ovog čoveka kazano Itilu,
Itilu i Ukalu.
2 „Elem, ja sam prostiji od bilo koga
i nemam pameti ljudske;
3 nisam se poučio mudrosti
i znanje Svetog nemam.
4 Ko se to uspeo na nebesa pa sišao?
Ko je sabrao vetar u šake svoje?
Ko je to uvio vode u plašt?
Ko je postavio sve zemljine krajeve?
Kako mu je ime
i kako mu se sin zove,
znaš li?
5 Svaka je Božija reč oprobana.
On je štit onima koji u njemu utočište nalaze.
6 Ne dodaji rečima njegovim
da te ne bi prekorio,
da se ne bi pokazalo da si lažov.
7 Dve stvari od tebe tražim,
ne uskrati mi ih dok sam živ:
8 beskorisnu, lažljivu reč od mene udalji;
ne daj mi siromaštva i bogatstva,
daj mi hleba da jedem tek da se najedem;
9 da se ne bih zasitio, pa se odrekao
i rekao ’Ko je Gospod?’
Ili da ne bih osiromašio, pa krao
i ružio ime Boga svoga.
10 Ne kleveći slugu gospodaru njegovom
da te ne bi proklinjao, pa bi kriv bio.
11 Neki soj proklinje oca svoga
i majku svoju ne blagosilja.
12 Neki je soj sebi samom čist
pa od izmeta svog ostaje neopran.
13 O, kako neki soj uzdiže oči
i kako mu je pogled nadmen!
14 Nekom su soju zubi ko mačevi
a vilice ko noževi,
da sa zemlje prožderu uboge
i nesrećnike ljudskog roda.
15 Pijavica ima dve ćerke –
Daj i Daj.
Tri su stvari nezasite
i četiri nikada ne kažu ’Dosta!’:
16 Svet mrtvih,
jalova utroba,
zemlja vode nikad sita
i vatra što ne kaže ’Dosta!’
17 Oko što se ocu ruga
i prezire poslušnost majci,
iskljucaće potočni gavrani
i poješće orlići.
18 Tri su mi stvari začuđujuće
i četiri su mi nepoznate:
19 orlov let po nebesima,
puzanje zmije po steni,
plovidba lađe posred mora
i put muškarca sa devojkom.
20 A put žene preljubnice je ovakav:
ona jede, obriše usta pa kaže:
’Nikakvo zlo nisam uradila!’
21 Pod tri stvari zemlja se potresa
i četiri ne može da nosi:
22 slugu kada se zacari,
budalu kad je sita hleba,
23 nevoljenu, a udatu ženu,
i sluškinju kad zameni gazdaricu svoju.
24 Četiri su stvora malena na zemlji,
a opet su preko mere učinjena mudrim:
25 mravi, nejak narod,
ali leti sebi pripremaju hranu;
26 damani, nejak narod,
ali dom svoj na stenama prave;
27 skakavci, iako bez cara,
alʼ svi lete u poretku;
28 gušter, iako ga s obe ruke hvataš,
eno ga u odajama carskim.
29 Tri su stvora koraka ponosnog
i četiri što otmeno gaze:
30 lav, od svih zveri jači, ni pred čim ne uzmiče;
31 petao kada se šepuri,
jarac
i car sa vojskom pored sebe.
32 Ako si budalast bio sebe uzdižući,
ako li si spletkario,
ruku na usta stavi.
33 Jer kada se mleko bućka, nastaje maslo;
i kada se nos istrlja, krv procuri;
a kada bes uskipi, to donosi svađu.“