Psalam 14
Za horovođu. Davidov psalam.
1 Bezumnik u svom srcu kaže:
„Nema Boga!“
Dela su im opaka i gadna,
nema nikoga da čini dobro.
2 Gospod s neba gleda potomke ljudi,
da vidi ima li razumnoga,
takvoga koji traži Boga.
3 Od Boga se svi odvratiše,
pokvareni svi postadoše;
nema toga koji čini dobro,
takvoga nijednoga nema.
4 Zar ne znaju svi ti zlikovci,
da moj narod kao hleb proždiru,
a ni samog Gospoda ne prizivaju?
5 Tu će njih strah silni spopasti,
jer je Bog s rodom pravedničkim.
6 Rugate se onom što ubogi misli,
ali utočište je njemu u Gospodu.
7 Ko će sa Siona dati spasenje Izrailju?
Kada Gospod vrati svoj narod izgnani,
radovaće se Jakov,
veseliće se Izrailj.