34
Plemenske granice
1 Gospod reče Mojsiju: 2 „Zapovedi Izrailjcima i reci im: ’Kad uđete u hanansku zemlju, zemlja koja vam je pripala u posed imaće ove granice:
3 Južni deo će vam se protezati od pustinje Cin uz Edom. Južna granica će vam se protezati s ruba Mrtvog mora na istoku, 4 pa će zavijati na jug prema Akravimskoj uzvišici, ići prema Cinu, nastavljati se južno od Kadis-Varnije, izbiti na Asar-Adar i prelaziti preko Asemone. 5 Granica će, zatim, od Asemone skrenuti prema Egipatskom potoku i izbiti na more.
6 Zapadna granica će vam biti Veliko more; to neka vam bude zapadna granica.
7 Ovo će vam biti severna granica: omeđite je od Velikog mora pa do gore Ora. 8 Od gore Ora omeđite sebi granicu do Levo-Amata, a kraj granice neka bude Sedad. 9 Neka se granica pruža do Zefrona, a kraj neka joj bude kod Asar-Enana. Neka vam to bude severna granica.
10 Zatim omeđite sebi granicu od Asar-Enana do Sefama. 11 Od Sefama granica će se spuštati prema Rivli istočno od Ajina, i nastaviti da se spušta dok ne dođe do istočne obale jezera Hineret. 12 Zatim će se granica spuštati na Jordan i završavati na Mrtvom moru.
To će biti vaša zemlja sa granicama koje je okružuju.’“
13 Mojsije zapovedi Izrailjcima: „Ovo je zemlja koju ćete žrebom naslediti, za koju je Gospod zapovedio da je dobije devet i po plemena. 14 Naime, otački domovi potomaka Ruvimovog plemena, otački domovi potomaka Gadovog plemena, već su primili svoje nasledstvo. Svoje nasledstvo je primila i polovina Manasijinog plemena. 15 Dva i po plemena su uzeli svoje nasledstvo s druge strane Jordana, nasuprot Jerihona, s istočne strane.“
16 Gospod reče Mojsiju: 17 „Ovo su imena ljudi koji će vam podeliti zemlju: sveštenik Eleazar i Isus, sin Navinov. 18 Uzmi i po jednog kneza iz svakog plemena da raspodeljuju zemlju.
19 Ovo su imena tih ljudi:
Halev, sin Jefonijin, iz Judinog plemena;
20 Samuilo, sin Amijudov, iz plemena Simeunovih potomaka;
21 Eldad, sin Haslonov, iz Venijaminovog plemena;
22 knez Vukija, sin Jeklinov, iz plemena Danovih potomaka.
23 Od Josifovih potomaka: knez Anilo, sin Ufidov, iz plemena Manasijinih potomaka;
24 knez Kemuilo, sin Saftanov, iz plemena Jefremovih potomaka;
25 knez Elisafan, sin Farnahov, iz plemena Zavulonovih potomaka;
26 knez Faltilo, sin Ozainov, iz plemena Isaharovih potomaka;
27 knez Ahijud, sin Selemijin, iz plemena Asirovih potomaka;
28 i knez Fadailo, sin Amijudov, iz Neftalimovog plemena.“
29 Ovima je Gospod zapovedio da raspodele nasledstvo Izrailjcima u hananskoj zemlji.