14
1 Neka se ne uznemirava vaše srce. Verujte u Boga i verujte u mene. 2 U domu moga Oca ima mnogo stanova. Inače, zar bih vam rekao: ’Idem da vam pripremim mesto’? 3 A kad odem i pripremim vam mesto, vratiću se i povesti vas sa sobom, da i vi budete gde sam ja. 4 A vi znate put kuda ja idem.“
5 Toma mu reče: „Gospode, ne znamo gde ideš. Kako možemo da znamo put?“
6 Isus mu reče: „Ja sam Put i Istina i Život. Niko ne dolazi k Ocu osim po meni. 7 Stoga, ako ste upoznali mene, upoznaćete i mog Oca. Vi ga poznajete već sada i videli ste ga.“
8 Filip reče: „Gospode, pokaži nam Oca i biće nam dovoljno.“
9 Isus mu reče: „Toliko sam vremena sa vama i nisi me upoznao, Filipe? Ko je video mene, video je i Oca. Zašto onda kažeš: ’Pokaži nam Oca’? 10 Zar ne veruješ da sam ja u Ocu i da je Otac u meni? Reči koje vam govorim ne dolaze od mene; Otac koji je u meni čini svoja dela. 11 Verujte da sam ja u Ocu i Otac u meni. Ako ne zbog drugog, verujte makar zbog dela koja činim. 12 Zaista, zaista vam kažem: ko veruje u mene, činiće dela koja ja činim. Činiće i veća dela, jer ja odlazim k Ocu. 13 Što god zatražite u moje ime, ja ću to učiniti, da bi se slava Očeva otkrila u Sinu. 14 Što god zatražite u moje ime, ja ću to učiniti.
Isus obećava Duha Svetoga
15 Ako me volite, izvršavaćete moje zapovesti, 16 a ja ću izmoliti od Oca da vam da drugog Pomagača-Utešitelja da bude sa vama doveka. 17 On je Duh istine. Njega svet ne može da primi, jer ga ne vidi i ne poznaje. Vi ga poznajete, jer sa vama boravi i biće u vama. 18 Neću vas ostaviti kao siročad. Vratiću se k vama. 19 Još malo i svet me neće videti. Vi ćete me videti i živećete, jer ja živim. 20 U taj dan ćete saznati da sam ja u svom Ocu, a da ste vi u meni i ja u vama. 21 Ko prihvata moje zapovesti i izvršava ih, taj me voli. A ko voli mene, njega će voleti moj Otac. I ja ću ga voleti i sebe mu otkriti.“
22 Juda (ne Iskariot) reče: „Gospode, kako to da ćeš se otkriti nama, a ne svetu?“
23 Isus mu odgovori: „Ako me neko voli, držaće se moga učenja, pa će ga i moj Otac voleti. Moj Otac i ja ćemo doći k njemu i nastanićemo se kod njega. 24 A ko me ne voli, taj se ne drži mog učenja. Učenje koje slušate nije moje, već potiče od Oca koji me je poslao.
25 Ovo vam kažem dok sam još sa vama. 26 A Pomagač-Utešitelj, Duh Sveti, koga Otac šalje u moje ime, poučiće vas svemu i podsetiće vas na sve što sam vam rekao. 27 Mir svoj vam ostavljam, mir svoj dajem vam. Ne dajem vam onakav mir kakav svet daje. Ne dajte da vam uznemirenost i strah obuzmu srce.
28 Čuli ste da sam vam rekao: ’Odlazim, ali se vraćam k vama.’ Da me volite, vi biste se radovali što odlazim k Ocu, jer je Otac veći od mene. 29 To sam vam sada rekao, pre nego što se dogodi, da verujete kad se to dogodi. 30 Neću još dugo govoriti s vama, jer dolazi vladar ovoga sveta. On nema vlasti nada mnom, 31 ali svet treba da zna da ja volim Oca i da činim onako kako mi je zapovedio moj Otac.
Ustanite, idemo odavde!