Psalam 135
1 Slavite Gospoda!
Slavite ime Gospodnje!
Slavite, o, sluge Gospodnje;
2 vi što stojite u Gospodnjem Domu,
u dvorištima Doma Boga našeg!
3 Slavite Gospoda jer je dobar Gospod.
Pesmom mu proslavljajte ime,
jer je milo.
4 Jer, Jakova je sebi izabrao,
Izrailja za svoju dragocenu svojinu.
5 Zaista, ja znam da je velik Gospod,
naš je Gospod veći od svih božanstava.
6 Sve što hoće, to Gospod i čini –
na nebesima i na zemlji,
u morima i u svim dubinama.
7 On podiže oblake s kraja zemlje,
kiši munje daje
i izvodi vetar iz svojih riznica.
8 On je pobio prvence u Egiptu,
kako ljude, tako životinje.
9 Poslao je znakove i čudesa usred tebe, Egipte,
na faraona i sve njegove sluge.
10 Pobio je narode mnoge,
pogubio je careve silne –
11 Sihona, amorejskog cara;
Oga, vasanskoga cara
i sva carstva u Hananu.
12 Njihovu je zemlju dao u nasledstvo,
u nasledstvo za svoj narod, za Izrailj.
13 O, Gospode, večito je ime tvoje!
O, Gospode, spominješ se kroz naraštaj svaki!
14 Gospod će suditi* svome narodu,
na svoje će se sluge sažaliti.
15 Srebro su i zlato idoli naroda,
ljudskih ruku delo.
16 Sa ustima – a nemi,
sa očima – a slepi;
17 sa ušima – a gluvi,
u ustima im nema daha.
18 Takvi će da budu ti što su ih načinili,
svi koji se u njih pouzdaju!
19 Blagosiljaj Gospoda, o, dome Izrailjev!
Blagosiljaj Gospoda, o, dome Aronov!
20 Blagosiljaj Gospoda, o, dome Levijev!
Blagosiljajte Gospoda, o, svi što strepite od Gospoda!
21 Blagosloven nek je sa Siona Gospod,
u Jerusalimu što prebiva!
Slavite Gospoda!
* Psalam 135:14 Ovo je sud na kome Bog brani, opravdava.