3
Blagodati mudrosti
1 Sine moj, pouku moju ne zaboravljaj
i u srcu čuvaj zapovesti moje,
2 jer će ti produžiti dane i godine života,
mir će ti pridodati.
3 Milost i istina neka ne odlaze od tebe.
Veži ih oko vrata,
upiši ih na ploču srca!
4 I tad ćeš naći milost i naklonost
i u Božijim i u ljudskim očima.
5 U Gospoda pouzdaj se svim srcem svojim
i nemoj se oslanjati na mudrost svoju.
6 Misli na njega na svojim putevima
da bi tvoje staze učinio ravnim.
7 U očima svojim nemoj biti mudar,
boj se Gospoda i beži od zla.
8 To će ti telu doneti zdravlje,
kosti će ti podmladiti.
9 Daj čast Gospodu svojim dobrima
i prvinama svega što si stekao.
10 Tada će se obilno napuniti ambari tvoji,
prelivaće se širom kace tvoje.
11 Sine moj, ne uzimaj olako Gospodnji odgoj,
i ne kloni kada te on kori,
12 jer Gospod kori onog koga voli,
baš kao i otac sina u kome mu je milina.
13 Kako je blagosloven čovek koji je našao mudrost,
čovek koji je dobio razboritost!
14 Jer je ona dragocenija nego dobit od srebra,
korist je njena od zlata veća.
15 Vrednija je od dragulja
i ravna joj nisu sva uživanja tvoja.
16 U desnici njenoj je dugi život,
a u njenoj levici su bogatstvo i ugled.
17 Putevi su njeni putevi blagi
i sve njene staze su mirne.
18 Ona je drvo života onima koji je se drže
i blagosloveni su oni koji su čvrsto prionuli uz nju.
19 Mudrošću je Gospod utemeljio zemlju
i razboritošću je postavio nebesa.
20 Znanje je njegovo provalilo bezdane
i oblaci su prokapali rosom.
21 Sine moj, ne skreći pogled sa toga
i očuvaj istinsku mudrost i domišljatost;
22 biće to život tvojoj duši
i privezak oko tvoga vrata.
23 Tada ćeš spokojno koračati svojim putem
i noga se tvoja neće spotaknuti.
24 Kad počineš, nećeš se bojati,
kada legneš slatko ćeš da spavaš.
25 Nećeš se bojati kad strahota bane,
kada zlikovačko razaranje dođe.
26 Jer će Gospod pored tebe biti
i čuvaće tvoj korak od zamke.
27 Ne uskraćuj pomoć nevoljnicima
kada su ti ruke kadre da učine.
28 Nemoj reći svome bližnjem –
„Sutra dođi i daću ti“ –
kada imaš to kod sebe.
29 Ne smišljaj zlobu bližnjemu svome,
jer on sa tobom spokojno živi.
30 Ne svađaj se s bilo kime bez razloga
ako ti nije naneo zlo.
31 Ne zavidi nasilniku
i ne biraj bilo koju od staza njegovih.
32 Jer je Gospodu oduran pokvarenjak,
a blizak je s čestitima.
33 Na kući je zlikovačkoj Gospodnje prokletstvo,
a njegovi blagoslovi na kući pravednika.
34 Rugačima Bog se ruga,
a poniznima iskazuje milost.
35 Mudri ljudi naslediće ugled,
a bezumnima sleduje sramota.