17
Isusova prvosveštenička molitva
1 Rekavši ovo, Isus je podigao svoje oči ka nebu, i rekao:
„Oče, došao je čas. Proslavi svoga Sina, da bi Sin proslavio tebe. 2 Jer ti si mu dao vlast nad svakim čovekom da podari večni život svima koje si mu dao. 3 A večni život je ovo: da upoznaju tebe, jedinog i pravog Boga, i Isusa Hrista, koga si ti poslao. 4 Ja sam pokazao tvoju slavu na zemlji: izvršio sam delo koje si mi poverio. 5 Sada, Oče, podaj mi slavu u tvome prisustvu, slavu koju sam imao sa tobom pre postanja sveta.
6 Objavio sam tvoje ime onima koje si mi dao iz sveta. Oni su bili tvoji, a ti si ih dao meni i oni su poslušali tvoju reč. 7 Sad znaju da sve što si mi dao dolazi od tebe, 8 jer sam im rekao ono što si ti rekao meni. To su prihvatili, te znaju da je istina da sam od tebe došao i veruju da si me ti poslao. 9 Za njih se molim. Ne molim se za svet, nego za one koje si mi ti dao, jer su tvoji. 10 Sve što pripada meni pripada i tebi, i sve što pripada tebi pripada i meni, a moja slava se otkrila po njima. 11 Ja nisam više na svetu, ali su oni na svetu. Sada idem k tebi. Oče sveti, sačuvaj ih u svom imenu, koje si mi dao, da i oni budu jedno kao što smo mi jedno. 12 Dok sam bio s njima, čuvao sam ih u tvom imenu, koje si mi dao. Ja sam ih sačuvao i nijedan od njih nije izgubljen, osim čoveka predviđenog za propast*, da se ispuni što je napisano u Pismu. 13 Sada idem k tebi, a ovo govorim dok sam na svetu, da bi i njih ispunila radost koju ja imam.
14 Dao sam im tvoju reč, a svet ih je omrzao zato što ne pripadaju svetu, kao što ni ja ne pripadam svetu. 15 Ne molim te da ih uzmeš sa sveta, već da ih sačuvaš od Zloga. 16 Oni ne pripadaju svetu, kao što ni ja nisam od sveta. 17 Posveti ih sebi istinom; tvoja reč je istina. 18 Ja ih šaljem u svet, kao što si ti mene poslao na svet. 19 Ja sebe posvećujem radi njih, da i oni budu posvećeni istinom.
Isus moli za sve vernike
20 Ne molim se samo za njih, nego i za sve koji će, preko njihove poruke, poverovati u mene, 21 da bi svi bili jedno. Kao što si ti, Oče, u meni i ja u tebi, tako neka i oni budu jedno u nama, da svet poveruje da si me ti poslao. 22 Ja sam im predao slavu, koju si ti predao meni, da budu jedno kao što smo mi jedno: 23 ja u njima i ti u meni, da budu u potpunom jedinstvu, da bi svet znao da si me ti poslao i da si ih voleo onako kako si voleo mene.
24 Oče, hoću da oni koje si mi ti dao budu sa mnom i da gledaju moju slavu, slavu koju si mi dao, jer si me voleo pre postanja sveta. 25 Oče pravedni, svet te ne poznaje, ali ja te poznajem, a i oni znaju da si me ti poslao. 26 Ja sam im objavio tvoje ime, a objavljivaću ga i dalje, da ljubav kojom si me voleo bude u njima, i ja u njima.“
* 17:12 Doslovno: Sina propasti. Izraz može da se tumači dvojako. Sin propasti može da se prevede kao čovek predviđen, ili određen za propast, čime se naglašava doslovno ispunjenje proroštva, ili sin propasti, to jest, čovek čije ponašanje vodi u propast, čime se naglašava Judina moralna osobina. Izraz sin propasti takođe ima eshatološko značenje (2. Sol 2,3; 1. Jn 2,18.22; 4,3).