Psalam 80
Horovođi. Prema „Ljiljanima“. Svedočenja. Psalam Asafov.
1 O, Pastiru Izrailja, čuj nas!
Ti što Josifa si vodio ko stado!
Zablistaj ti, što sediš nad heruvimima!
2 Ustani u sili svojoj pred Jefremom, Venijaminom i Manasijom.
Dođi i izbavi nas.
3 Obnovi nas, o, Bože!
Ozari lice svoje
da bismo se izbavili.
4 O, Gospode, Bože nad vojskama,
do kada ćeš srdit biti,
a tvoj ti se narod moli?
5 Suznim hlebom ti ih hraniš,
suzama iz čanka pojiš.
6 Od nas si napravio razdor među komšijama našim,
među sobom šegače se dušmani sa nama.
7 O, Bože nad vojskama, povrati nas!
Ozari lice svoje
da bismo se izbavili.
8 Čokot si iz Egipta iskorenio
i narode oterao da bi ga usadio.
9 Pred njime si raskrčio i on se ukorenio,
svud po zemlji pružio je žile.
10 Hlad je njegov brda zasenio,
a lozama Božije kedrove.
11 Do mora su se granale njegove loze,
izdanci njegovi sve do Eufrata.
12 Zašto si mu srušio ograde
da ga bere svako ko prolazi putem?
13 Rovari ga divlji vepar,
glođe ga sve što se po polju miče.
14 Bože nad vojskama, molimo te, vrati se!
Sa nebesa pogledaj i vidi,
pobrini se za čokot ovaj;
15 za koren što si ga desnicom svojom usadio
i mladice što si sebi ojačao.
16 Eto, sažežen je vatrom i posečen,
oni ginu od prekornog lica tvoga.
17 Neka ruka tvoja bude nad čovekom desnice tvoje,
nad potomkom ljudi kojega si sebi ojačao.
18 Tada se od tebe više odvratiti nećemo.
Ti nas oživi, mi ime tvoje prizivamo!
19 Obnovi nas Gospode, Bože nad vojskama!
Ozari lice svoje
da bismo se izbavili.