4
Protiv nesloge
1 Odakle ratovi, odakle sukobi među vama? Zar ne potiču od vaših žudnji koje ratuju u vašim udovima? 2 Žudite i nemate, ubijate i zavidite – i ne možete da postignete, ratujete i sukobljavate se. Nemate, jer ne tražite. 3 Tražite, ali ne dobijate, zato što tražite što je zlo: da biste utrošili na svoje žudnje.
4 Preljubnici! Zar ne znate da je prijateljstvo sa svetom neprijateljstvo prema Bogu? Ko, naime, hoće da bude prijatelj sa svetom, postaje neprijatelj Bogu. 5 Ili smatrate da Pismo bez razloga govori: „Ljubomorno čezne Duh koji se nastanio u vama“, 6 ali daje veću milost. Zato Pismo govori:
„Bog se suprotstavlja oholima,
a poniznima iskazuje milost.“
7 Stoga se pokorite Bogu, a suprotstavite se đavolu, pa će pobeći od vas. 8 Približite se Bogu i on će se približiti vama.
Očistite ruke, grešnici! Očistite srca, vi podeljene duše! 9 Tugujte nad svojom bedom i zakukajte! Neka se vaš smeh u plač okrene, a vaša radost u žalost! 10 Ponizite se pred Bogom, i on će vas uzvisiti.
Ne osuđujte jedan drugoga
11 Braćo, ne ogovarajte jedan drugoga. Onaj, naime, ko ogovara brata ili ga osuđuje, protiv Zakona govori i Zakon osuđuje. A ako osuđuješ Zakon, onda ga ne izvršavaš, već se postavljaš kao da si mu sudija. 12 Samo je jedan Zakonodavac i Sudija, koji može da spase i pogubi. A ko si ti da osuđuješ bližnjega?
Planiranje bez Boga
13 A sad, vi što govorite: „Danas ili sutra poći ćemo u taj i taj grad. Tamo ćemo provesti godinu dana; trgovaćemo i zaradićemo“, 14 a ne znate ni šta će biti sutra. Šta je vaš život? On je kao magla koja se za kratko spusti, pa se potom raziđe. 15 Umesto da govorite: „Ako da Gospod da budemo živi, učinićemo ovo ili ono.“ 16 A vi se još i hvalite svojom nadmenošću! Svako takvo hvalisanje je zlo.
17 Prema tome, ko zna da čini dobro, a ne čini, greh mu je.