20
Gorka voda u Merivi
1 Sva je zajednica Izrailjaca došla u pustinju Cin prvog meseca. Narod je boravio u Kadisu. Tamo je umrla Marija, i tamo su je sahranili.
2 Ali pošto nije bilo vode za zajednicu, oni su se okupili protiv Mojsija i Arona. 3 Narod se prepirao s Mojsijem, govoreći: „Kamo sreće da smo izginuli kad su naša braća izginula pred Gospodom! 4 Zašto ste doveli zbor Gospodnji u ovu pustinju? Da pomremo i mi i naša stoka? 5 Zašto ste nas izveli iz Egipta? Da nas dovedete na ovo užasno mesto? Nema ovde ni žita, ni smokava, ni loze, ni narova, a nema ni vode za piće!“
6 Mojsije i Aron napuste zbor i dođu na ulaz u Šator od sastanka, pa padnu ničice. Tada im se ukazala slava Gospodnja. 7 Gospod reče Mojsiju: 8 „Uzmi štap, i okupi zbor, ti i tvoj brat Aron, pa na njihove oči naredi steni da iz nje poteče voda. Tako ćeš iz stene izvesti vodu za njih i napojiti zajednicu i njihovu stoku.“
9 Mojsije uzme štap pred Gospodom, kako mu je zapovedio. 10 Kad su Mojsije i Aron okupili zbor pred stenom, Mojsije im reče: „Čujte, vi buntovnici! Hoćemo li vam izvesti vodu iz ove stene?“ 11 Zatim Mojsije podiže ruku i dvaput udari svojim štapom po steni. Voda izbi u obilju, pa je pila i zajednica i njihova stoka.
12 Tada Gospod reče Mojsiju i Aronu: „Zato što mi niste verovali, te niste objavili moju svetost pred očima Izrailjaca, nećete uvesti ovaj zbor u zemlju koju sam im dao.“
13 To su vode Merive, gde su se Izrailjci svađali sa Gospodom, i gde je preko njih objavio svoju svetost.
Edom zabranjuje prolaz Izrailjcima
14 Mojsije je iz Kadisa poslao glasnike caru Edoma:
„Ovako kaže tvoj brat Izrailj: ’Ti znaš za sve nevolje koje su nas snašle. 15 Naši preci su sišli u Egipat i živeli u njemu dugo vremena. Ali Egipćani su zlostavljali nas i naše pretke. 16 A kad smo zavapili Gospodu, on je čuo naš glas i poslao nam Anđela koji nas je izveo iz Egipta.
Sad smo, evo, u Kadisu, gradu na rubu tvoga područja. 17 Dopusti nam da prođemo kroz tvoju zemlju. Nećemo prolaziti preko vaših polja i kroz vaše vinograde, niti ćemo piti vodu iz vaših bunara. Ići ćemo carskim putem ne skrećući ni desno ni levo, dok ne prođemo kroz tvoje područje.’“
18 Ali Edom odgovori:
„Ne prelazi preko moje zemlje, da ne izađem pred tebe s mačem!“ 19 Izrailjci mu odgovoriše: „Ići ćemo glavnim putem, i ako mi i naša stoka budemo pili tvoju vodu, platićemo. Samo ćemo proći pešice, ništa više.“ 20 „Ne prolazi!“ – odgovori on.
Edom je izašao na njih sa silnom vojskom i jakim naoružanjem. 21 Pošto je Edom odbio da dozvoli Izrailju da prođe kroz njegovo područje, Izrailj se okrenuo od njega.
Aronova smrt
22 Potom je sva zajednica Izrailjaca otišla iz Kadisa i došla na goru Or. 23 Na gori Or, na rubu edomske zemlje, Gospod reče Mojsiju i Aronu: 24 „Neka se Aron pridruži svome narodu, jer neće ući u zemlju koju sam dao Izrailjcima, zato što ste se pobunili protiv moje naredbe kod merivskih voda. 25 Povedi Arona i njegovog sina Eleazara i izvedi ih na goru Or. 26 Skini sa Arona njegovu odeću i obuci u nju njegovog sina Eleazara. A Aron neka se pridruži svome narodu; neka umre tamo.“
27 Mojsije učini kako mu je Gospod zapovedio. Popeli su se na goru Or na oči cele zajednice. 28 Tada je Mojsije skinuo sa Arona njegovu odeću i obukao u nju njegovog sina Eleazara. Aron je umro tamo na vrhu gore. Zatim su Mojsije i Eleazar sišli s gore. 29 Kad je sva zajednica videla da je Aron izdahnuo, sav je dom Izrailjev oplakivao Arona trideset dana.