17
Savez i obrezanje
1 Kad je Avramu bilo devedeset devet godina, ukazao mu se Gospod i rekao mu: „Ja sam Bog Svemoćni, po mojoj volji živi i budi besprekoran. 2 Savez svoj sklapam između sebe i tebe, i silno ću te umnožiti.“
3 Avram pade ničice, a Bog nastavi da mu govori: 4 „Ovo je moj savez sa tobom: postaćeš otac mnogim narodima. 5 I nećeš se više zvati Avram, nego će ti ’Avraham’* biti ime, jer sam te učinio ocem mnogih naroda. 6 Veoma, veoma plodnim ću te učiniti: od tebe će poteći narodi; i carevi će od tebe proisteći. 7 Savez svoj – savez večni – sklapam između sebe i tebe i između tvog potomstva posle tebe kroz sva pokolenja: ja ću biti Bog tebi i tvome potomstvu posle tebe. 8 Svu zemlju hanansku, zemlju u kojoj boraviš kao došljak, dajem u večni posed tebi i tvome potomstvu posle tebe; a ja ću biti njihov Bog.“
9 Još reče Bog Avrahamu: „A ti drži moj savez, ti i tvoje potomstvo posle tebe, od pokolenja do pokolenja. 10 A ovo je znak mog saveza između mene i tvog potomstva posle tebe, ovako ćete ga držati: svako muško među vama neka se obrezuje. 11 Obrezujte okrajak svoga tela, i to će biti znak saveza između mene i vas. 12 Svako muško među vama, od pokolenja do pokolenja, neka se obrezuje kad navrši osam dana; i rob, rođen u vašem domu i kupljeni za novac od stranaca koji nije vaš srodnik. 13 Da, čak i rob rođen u vašem domu, kao i kupljen za novac mora se obrezati. To će biti znak na vašem telu da je moj savez sa vama večni savez. 14 A muškarac koji nije obrezao okrajak svog tela, neka se istrebi iz svog naroda, takav je prekršio moj savez.“
15 Još reče Bog Avrahamu: „A Saraju, svoju ženu, nećeš više zvati Saraja; ime će joj biti ’Sara’. 16 Nju ću blagosloviti; šta više, od nje ću ti dati sina. Ja ću je blagosloviti, te će postati majka narodima, i carevi će naroda od nje poteći.“
17 Avraham pade ničice, pa se nasmeja i reče u sebi: „Može li se roditi sin čoveku od stotinu godina? Zar će Sara u devedesetoj roditi dete?“ 18 Avraham reče Bogu: „Neka samo Ismailo živi pod tvojim okriljem.“
19 Bog reče Avrahamu: „Ipak će ti tvoja žena, Sara, roditi sina kome ćeš dati ime ’Isak’†. Ja ću sklopiti svoj savez – večni savez – s njim i s njegovim potomstvom posle njega. 20 Uslišiću te i za Ismaila. Evo, blagosloviću ga i učiniti plodnim i veoma ga umnožiti. Dvanaest knezova će poteći od njega, te ću učiniti da od njega naraste veliki narod. 21 Ali svoj ću savez sklopiti sa Isakom koga će ti Sara roditi iduće godine u ovo doba.“ 22 Kad je Bog završio razgovor sa Avrahamom, uzneo se od njega.
23 Avraham je zatim uzeo svog sina Ismaila i sve robove rođene u njegovom domu, kao i one kupljene za novac – sve muške u Avrahamovom domu – pa ih je istog dana obrezao, kako mu je Bog rekao. 24 Avrahamu je bilo devedeset devet godina kada je bio obrezan. 25 Ismailu je bilo trinaest godina kada je bio obrezan. 26 Avraham i njegov sin Ismailo su bili obrezani istoga dana. 27 Sa Avrahamom su bili obrezani i njegovi ukućani rođeni u njegovom domu, kao i svi oni kupljeni za novac od stranaca.
* 17:5 Da se istakne razlika između Avram–uzvišeni otac i Avraham–otac mnoštva. † 17:19 Ime Isak znači on se smeje.