6
1 Braćo, ako se neko zatekne u kakvom prestupu, vi duhovni ispravite takvog u duhu krotkosti, pazeći da i sami ne podlegnete iskušenju. 2 Nosite bremena jedan drugoga, pa ćete tako ispuniti Hristov zakon. 3 Jer ako neko misli da je nešto, a nije ništa, samoga sebe vara. 4 Svako neka preispita svoje ponašanje, ne poredeći se sa drugima. Tada neka se hvali pred sobom. 5 Jer svako treba da nosi teret odgovornosti za sebe.
6 Ko prima pouku iz Božije reči, neka sva dobra deli sa svojim učiteljem. 7 Ne varajte se; Bog se ne da ismejavati. Jer šta ko seje, to će i žeti. 8 Naime, ko seje u svoju grešnu prirodu, od grešne prirode će požnjeti propast. A ko seje u Duh, od Duha će požnjeti večni život. 9 Neka vam ne dojadi da činite dobro, jer ćemo u svoje vreme požnjeti žetvu, ako ne malakšemo. 10 Stoga, dakle, dok još imamo vremena, činimo dobro svim ljudima, a pogotovu svome rodu po veri.
Zaključak i pozdrav
11 Vidite kolikim vam slovima svojeručno pišem. 12 Oni koji hoće da se hvale sami sobom, teraju vas da se obrežete, samo da ne bi bili progonjeni zbog Hristovog krsta. 13 Naime, čak ni oni koji su obrezani, ne izvršavaju Zakon, nego samo hoće da se hvale time što ste se na njihov nagovor obrezali. 14 A od mene daleko bilo da se hvalim nečim drugim osim krstom našega Gospoda Isusa Hrista, čijim je posredstvom svet umro za mene, i ja za svet. 15 Jer, nije važno ni obrezanje ni neobrezanje, nego novo stvorenje. 16 A svima koji se drže ovog pravila, mir i milosrđe, zajedno sa svim Božijim Izrailjem. 17 Ubuduće neka me niko ne uznemirava, jer ja na svom telu nosim oznake* Isusove. 18 Braćo, milost Gospoda našega Isusa Hrista neka bude sa vašim duhom! Amin.
* 6:17 Oznake se odnose na rane, ili ožiljke na telu apostola Pavla, koje je zadobio propovedajući evanđelje.