12
Žena i crvena Aždaja
1 Pojavi se veliki znak na nebu: žena odevena u sunce; mesec je bio pod njenim nogama, a na njenoj glavi bio je venac od dvanaest zvezda. 2 Bila je trudna i vikala od porođajnih bolova i muka.
3 Zatim se pojavi drugi znak na nebu: ogromna crvena Aždaja sa sedam glava i deset rogova, i sa sedam kruna na svojim glavama. 4 Svojim repom ona povuče trećinu zvezda sa neba i baci ih na zemlju. Zatim stade pred ženu koja je trebalo da rodi, da proždere njeno dete – kad rodi. 5 Žena je rodila muško dete, koje će vladati svim narodima gvozdenom palicom. Ali dete bi uzeto k Bogu i njegovom prestolu. 6 Žena pobegne u pustinju, u sklonište koje je Bog pripremio za nju, da se brinu za nju hiljadu dve stotine šezdeset dana.
7 Onda nastane rat na nebu: Mihailo sa svojim anđelima zarati protiv Aždaje. Aždaja sa svojim anđelima stupi u rat, 8 ali su bili poraženi, te im više nije bilo mesta na nebesima. 9 Velika Aždaja je bila zbačena sa neba. On je ona Stara zmija, koja se zove „Đavo“ i „Satana“, koja dovodi u zabludu sav svet. I Aždaja i njeni anđeli s njom bili su bačeni na zemlju. 10 Zatim sam čuo snažan glas na nebu kako govori:
„Sad je nastupilo spasenje, sila i Carstvo našega Boga
i vlast njegovog Hrista!
Jer zbačen je optužitelj naše braće,
koji ih optužuje pred našim Bogom dan i noć.
11 Ali oni su ga pobedili Jagnjetovom krvlju
i rečju svoga svedočanstva;
i umesto ljubavi prema životu,
izabrali su smrt!
12 Radujte se, stoga,
nebesa i vi što živite na njima!
Ali teško zemlji i moru,
jer je đavo s velikim gnevom sišao k vama,
znajući da mu je ostalo još malo vremena.“
13 Kad je Aždaja videla da je bačena na zemlju, poče da proganja ženu koja je rodila muško dete. 14 Njoj su data dva krila velikog orla da odleti u pustinju, u svoje sklonište, gde će biti zbrinuta i zaštićena od zmije tri i po godine. 15 Zmija iz svojih usta izbaci za ženom reku vode da je odnese, 16 ali ženi priteče u pomoć zemlja, koja otvori svoje ždrelo i popi reku što je Aždaja izbaci iz svojih usta. 17 Aždaja se razbesni na ženu, pa ode da zarati na njeno ostalo potomstvo, na one koji vrše Božije zapovesti i drže svedočanstvo za Isusa.
18 Aždaja stade na obalu mora.