3
Dužnosti verujućih
1 Podsećaj ih da se pokoravaju vladarima i vlastima, da budu poslušni, i spremni na svako dobro delo. 2 Takođe ih podsećaj da ni o kome ne govore ružno, da se ne svađaju, da budu trpeljivi, da pokazuju blagost prema svim ljudima.
3 Jer i mi smo nekada bili nerazumni, neposlušni, zavedeni, robovi svakovrsnih želja i požuda svake vrste, provodeći život u zlobi i zavisti, omrznuti i mrzeći jedni druge. 4 A kada je naš Spasitelj Bog pokazao svoju dobrotu i čovekoljublje, 5 on nas je i spasao, ali ne na osnovu pravednih dela koja smo mi učinili, nego na osnovu svoga milosrđa, tako što nas je oprao vodom novog rođenja i obnovio nas Svetim Duhom. 6 Njega je Bog bogato izlio na nas posredstvom Isusa Hrista, našeg Spasitelja, 7 da bismo, pošto nas je učinio pravednima pred sobom, primili u posed večni život kome se nadamo.
8 Ovo je istinita reč, i zato želim da to ustrajno napominješ, tako da se oni koji su poverovali Bogu trude da čine dobra dela i da u tome prednjače. Ovo je dobro i korisno ljudima. 9 Izbegavaj besmislene rasprave i rodoslovlja, kao i svađe i prepirke oko Zakona, jer su beskorisne i bezvredne. 10 A krivoverca nakon drugog upozorenja isključi, 11 znajući da je izopačen i da greši. Takav je samog sebe osudio.
Završne poruke i pozdrav
12 Kad ti pošaljem Artema ili Tihika, potrudi se da dođeš k meni u Nikopolj, jer sam odlučio da tamo provedem zimu. 13 Zinu pravnika i Apolosa brižljivo opremi za put, da ni u čemu ne oskudevaju. 14 A naši neka se uče da prednjače u dobrim delima gde za to postoji potreba, da ne bi bili besplodni.
15 Pozdravljaju te svi koji su ovde sa mnom. Pozdravi sve koji nas vole u veri. Milost neka je sa svima vama.