48
1 Ovo su imena plemena. Deo od krajnjeg severa putem za Etlon do Levo-Amata sve do Asar-Enana i severne granice Damaska prema Amatu – od istočne granice do zapada – pripada Danu.
2 Asiru pripada deo koji je na granici sa Danom, od istoka do zapada.
3 Deo od Asirove granice, od istočne strane do zapadne, pripada Neftalimu.
4 Deo od Neftalimove granice, od istočne strane do zapadne, pripada Manasiji.
5 Deo od Manasijine granice, od istočne strane do zapadne, pripada Jefremu.
6 Deo od Jefremove granice, od istočne strane do zapadne, pripada Ruvimu.
7 Deo od Ruvimove granice, od istočne do zapadne strane, pripada Judi.
8 Deo od Judine granice, od istočne do zapadne strane, odvojićete za prinos. Neka bude dvadeset pet hiljada lakata* u širinu. Njegova dužina, od istočne do zapadne strane, neka bude jednaka jednom od plemenskih delova. Svetilište biće usred njega.
9 Dužina prinosa koji ćete odvojiti za Gospoda biće dvadeset pet hiljada lakata, a širina deset hiljada lakata†. 10 Taj deo će biti sveti prinos za sveštenike. Neka bude dugačak deset hiljada lakata prema severu i deset hiljada lakata prema zapadu. Širina neka mu bude dvadeset pet hiljada lakata prema jugu. Svetilište neka bude usred njega. 11 To će biti za posvećene sveštenike, Sadokove potomke, koji su mi verno služili, i nisu zastranili kao ostali Leviti, kada su Izrailjci zastranili. 12 Njima će pripasti deo od prinosa zemlje, najsvetiji deo, uz granicu Levita.
13 Uz svešteničke granice neka Leviti imaju deo od dvadeset pet hiljada lakata u dužinu, i deset hiljada lakata u širinu. Ukupna dužina neka bude dvadeset pet hiljada, a širina deset hiljada lakata. 14 Neka ništa od toga ne prodaju niti razmenjuju. Neka taj najbolji deo zemlje ne prenose na nekog drugog, jer je svet Gospodu.
15 Preostalih pet hiljada lakata‡ širine i dvadeset pet hiljada lakata dužine je svetovni deo koji pripada gradu za kuće i pašnjake. Grad će biti usred njega. 16 Ovo su njegove mere: četiri hiljade pet stotina lakata na severnoj strani, četiri hiljade pet stotina lakata na južnoj strani, četiri hiljade pet stotina lakata na istočnoj strani, i četiri hiljade pet stotina lakata na zapadnoj strani. 17 Pašnjaci će biti dve stotine pedeset lakata§ na severu, dve stotine pedeset na jugu, dve stotine pedeset na istoku, i dve stotine pedeset na zapadu. 18 Ostatak dužine uz sveti deo biće deset hiljada lakata na istok i deset hiljada na zapad. Nalaziće se uz sveti deo, a što rodi od njega, neka bude za hranu gradskim slugama. 19 Gradski radnici koji ga budu obrađivali neka budu iz Izrailjevih plemena. 20 Sav prinos biće četvorouglast: dvadeset pet hiljada lakata sa dvadeset pet hiljada lakata. To ćete odvojiti kao sveti prinos za gradski posed.
21 Knezu će pripasti ono što ostane s obe strane svetog dela i gradske imovine: dvadeset pet hiljada lakata od svetog dela do istočne granice, i dvadeset pet hiljada lakata na zapadu prema zapadnoj granici. Oba ta dela uz granicu Izrailjevih plemena pripadaju knezu. Svetilište Doma neka bude usred toga. 22 Posed Levita i gradski posed biće usred dela koje pripada knezu, između Judine i Venijaminove granice. To će biti kneževo.
23 Ostala plemena: od istočne do zapadne strane – Venijaminov deo.
24 Uz Venijaminovu granicu, od istočne do zapadne strane – Simeunov deo.
25 Uz Simeunovu granicu, od istočne do zapadne strane – Isaharov deo.
26 Uz Isaharovu granicu, od istočne do zapadne strane – Zavulonov deo.
27 Uz Zavulonovu granicu, od istočne do zapadne strane – Gadov deo.
28 Uz Gadovu granicu, s južne strane prema jugu, granica ide od Tamara do voda Merive kadiske, duž potoka do Velikog mora. 29 To je zemlja koju ćete žrebom razdeliti Izrailjevim plemenima. To su njihovi delovi – govori Gospod Bog.
30 Ovo su gradski izlazi: na severnoj strani, u dužini od četiri hiljade pet stotina lakata, 31 biće troja vrata. Vrata će nositi imena Izrailjevih plemena: vrata Ruvimova, vrata Judina i vrata Levijeva.
32 I na istočnoj strani, u dužini od četiri hiljade pet stotina lakata, biće troja vrata: vrata Josifova, vrata Venijaminova i vrata Danova.
33 Na južnoj strani, u dužini od četiri hiljade pet stotina lakata, biće troja vrata: vrata Simeunova, vrata Isaharova i vrata Zavulonova.
34 Na zapadnoj strani, u dužini od četiri hiljade pet stotina lakata, biće troja vrata: vrata Gadova, vrata Asirova i vrata Neftalimova.
35 Svuda unaokolo: osamnaest hiljada lakata*. Grad će se od tog dana zvati:
Gospod je ovde.“
* 48:8 Oko 12,5 km. † 48:9 Oko 5 km. ‡ 48:15 Oko 12,5 km. § 48:17 Oko 125 m. * 48:35 Oko 9 km.