3
Propovedanje Jovana Krstitelja
1 Bila je petnaesta godina vladavine cara Tiverija. Tada je Pontije Pilat upravljao Judejom, Irod je vladao Galilejom, a njegov brat Filip Iturejom i Trahonitidom, dok je Lisanija upravljao Avilinom. 2 Prvosveštenici su bili Ana i Kajafa. U to vreme je Bog pozvao Jovana, Zaharijinog sina, koji je bio u pustinji. 3 Jovan je prošao celu oblast oko reke Jordan propovedajući pokajanje i krštenje radi oproštenja greha.
4 Ovako je, naime, napisano u Knjizi proroka Isaije:
„Glas jednog pustinjom odzvanja:
’Put Gospodnji pripravite;
drumove za njega poravnajte.
5 Svaka će se dolina ispuniti,
spustiće se svaka gora i brežuljak;
što je strmo, postaće ravno,
što je neravno, postaće glatko,
6 i svaki čovek će videti spasenje Božije.’“
7 Mnogo naroda je dolazilo k Jovanu da ih krsti, ali on im je govorio: „Porode zmijski, ko vam je rekao da bežite pred nadolazećim gnevom Božijim? 8 Nego, donesite plodove koji dokazuju pokajanje. I ne govorite u sebi: ’Avraham je naš otac!’, jer vam kažem da Bog može i od ovog kamenja da podigne decu Avrahamu. 9 Već je sekira spremna da u korenu poseče drveta, jer svako drvo koje ne rađa dobar rod, odseca se i baca u vatru.“
10 Narod ga je pitao: „Šta onda da činimo?“
11 Jovan im odgovori: „Ko ima dve košulje, neka da jednu onome ko nema i ko ima hranu neka čini slično.“
12 Došli su i poreznici da se krste, pa su i oni upitali Jovana: „Učitelju, šta mi da činimo?“
13 Jovan im reče: „Ne uzimajte više od onoga što je propisano.“
14 I vojnici ga upitaju: „A šta da činimo mi?“ Jovan im odgovori: „Ne iznuđujte novac ni od koga i nikoga lažno ne optužujte, nego budite zadovoljni svojom platom.“
15 U narodu se probudila nada, pa su se svi pitali o Jovanu: „Da nije on Hristos?“
16 Jovan im svima odgovori: „Ja vas krštavam vodom, ali posle mene dolazi neko ko je moćniji od mene. Ja nisam dostojan da odrešim remenje na njegovoj obući. On će vas krstiti Svetim Duhom i ognjem. 17 U njegovoj ruci je lopata da oveje svoje gumno i da sabere žito u svoju žitnicu, a plevu će spaliti neugasivim ognjem.“ 18 Jovan je i na mnogo drugih načina podsticao narod i naveštavao Radosnu vest.
19 A Jovan je javno prekorevao i tetrarha Iroda, zbog toga što je ovaj živeo sa Irodijadom, ženom svoga brata, i zbog svih zlodela koja je počinio. 20 Na sve to, Irod je dodao još jedno zlodelo: bacio je Jovana u tamnicu.
Isusovo krštenje
21 Pošto se krstio sav narod, krstio se i Isus. Dok se molio, otvore se nebesa, 22 te Duh Sveti siđe na njega u obliku goluba. Tada se začuo glas sa neba: „Ti si Sin moj voljeni, ti si mi sva radost!“
Isusovi preci
23 Isus je imao oko trideset godina kada je počeo da deluje. Svet je mislio da je on bio Josifov sin,
a potomak: Ilijev,
24 Matatov,
Levijev,
Melhijev,
Janejev,
Josifov,
25 Matatijin,
Amosov,
Naumov,
Eslijev,
Nangejev,
26 Mâtov,
Matatijin,
Simeinov,
Josihov,
Jodin,
27 Johananov,
Risin,
Zorovaveljov,
Salatilov,
Nirijev,
28 Melhijev,
Adijev,
Kosamov,
Elmadamov,
Irov,
29 Isusov,
Eliezerov,
Jorimov,
Matatov,
Levijev,
30 Simeunov,
Judin,
Josifov,
Jonamov,
Eliakimov,
31 Melejin,
Menin,
Matatin,
Natanov,
Davidov,
32 Jesejev,
Ovidov,
Vozov,
Salin,
Nasonov,
33 Aminadavov,
Adminov,
Arnijev,
Esronov,
Faresov,
Judin,
34 Jakovljev,
Isakov,
Avrahamov,
Tarin,
Nahorov,
35 Seruhov,
Ragavov,
Falekov,
Everov,
Salin,
36 Kainamov,
Arfaksadov,
Simov,
Nojev,
Lamehov,
37 Matusalin,
Enohov,
Jaredov,
Malaleilov,
Kainamov,
38 Enosov,
Sitov,
Adamov,
Božiji.