10
1 Od uginule muve se usmrdi i užegne apotekarsko ulje.
Tako je i malo gluposti teže od mnogo mudrosti i od mnogo časti.
2 Mudrom je srce s desne strane,
a bezumniku s leve strane.
3 Čak i kada putem ide,
luda je bez srca,
pa još kaže svima da je luda.
4 Ako se gnev vladarev na tebe podiže,
ne napuštaj svoje mesto,
jer smirenost utišava goleme grehe.
5 Video sam da pod kapom nebeskom
postoji zlo nalik grehu koji dolazi od vladara:
6 Glupaci su ustoličeni na mnogim visokim mestima,
dok poštovani zauzimaju niže mesto.
7 Video sam sluge na konjima
i glavare što pešače kao roblje.
8 Ko drugome jamu kopa sam u nju upada
i ko ruši zid uješće ga zmija.
9 Kamenje koje se kleše može da povredi klesara,
a drvo koje se teše može da ugrozi tesara.
10 Ako je sekira tupa
i sečivo joj naoštreno nije,
čoveku golema snaga treba.
Znači, mudrost je korisna jer napredak daje.
11 Slaba korist za bajača
pre bajanja ujede li zmija.
12 Blažene su reči mudrog,
a bezumnog njegova usta izjedaju;
13 glupost je na početku njegovog govora,
a suludo zlo na njegovom svršetku.
14 Ludak silno brblja,
a čovek ne zna šta će da se zbude,
i ko će da mu kaže
šta dolazi nakon njega?
15 Bezumnike trud zamara,
pa ne znaju ni u grad da uđu.
16 Jao tebi, zemljo, s neodraslim carem
i sa glavarima što se od jutra goste!
17 Blažena si, zemljo, s carem plemenitog roda,
s glavarima što se goste kad je tome vreme,
ko junaci, a ne ko pijanci.
18 Zbog lenjosti i krov se ugiba,
zbog nemarnih ruku prokišnjava kuća.
19 Radi slavlja hleb se mesi,
vino život uveseljava,
a novac svemu rešenje pruža.
20 Cara nemoj kleti u sebi,
a u odajama gde počivaš nemoj kleti bogataša;
jer će ptica nebeska odneti glas,
odaće stvar vlasnica krila.