15
Bog sklapa savez sa Avramom
1 Posle ovih događaja Gospod objavi svoju reč Avramu u viđenju, govoreći:
„Ne boj se, Avrame,
ja sam tvoj štit;
nagrada tvoja je veoma velika.“
2 A Avram upita: „Gospode Bože, šta ćeš da mi daš? Ja nemam poroda, pa će naslednik mog doma biti Eliezer Damaštanin. 3 Pošto mi nisi dao potomstvo – produži Avram – evo, jedan od slugu u mome domu će biti moj naslednik.“
4 Ali Gospod mu ponovo uputi reč: „Neće ti taj biti naslednik, nego će ti naslednik biti tvoj potomak, od tebe samog.“ 5 Zatim ga Gospod izvede napolje i reče mu: „Pogledaj na nebo i prebroj zvezde ako ih možeš prebrojati. Toliko će biti tvoje potomstvo.“
6 Avram poverova Gospodu, i Gospod mu to uračuna u pravednost.
7 Zatim mu Bog reče: „Ja sam Gospod koji te je izveo iz Ura Haldejskog da ti dam ovu zemlju u posed.“
8 Ali Avram upita: „Gospode Bože, kako ću znati da ću je dobiti u posed?“
9 Bog mu reče: „Prinesi mi junicu od tri godine, kozu od tri godine, ovna od tri godine, jednu grlicu i golubića.“
10 Avram mu je doneo sve te životinje, rasekao ih na pola i sve polovine postavio jednu naspram druge; ptice nije rasecao. 11 U taj čas se ptice grabljivice okome na mrtve životinje, ali ih je Avram terao.
12 A kad je sunce bilo na zalasku, Avrama obuzme dubok san, a onda se na njega spusti gusta tama puna užasa. 13 Tada mu Bog reče: „Zacelo znaj da će tvoji potomci biti došljaci u zemlji koja neće biti njihova. Tamo će robovati i biti tlačeni četiri stotine godina. 14 Ali narodu kome budu robovali ja ću suditi, a na kraju će izaći iz te zemlje sa velikim blagom. 15 A ti ćeš se pridružiti svojim precima u miru; u dubokoj starosti bićeš sahranjen. 16 Tvoji potomci će se vratiti za četvrtog naraštaja, jer se još nije navršila mera amorejskih zlodela.“
17 Kad je sunce zašlo i spustila se tama, odjednom se pojavi zadimljena peć i goruća baklja, koja je prošla između životinjskih polovina. 18 Toga dana je Gospod sklopio savez s Avramom, rekavši: „Tvome potomstvu dajem ovu zemlju, od reke u Egiptu do velike reke, reke Eufrata: 19 zemlju Kenejaca, Kenezejaca, Kadmonejaca, 20 Hetita, Ferežana, Refaimaca, 21 Amorejaca, Hananejaca, Gergešana i Jevusejaca.“