36
1 Elijuj je nastavio ovim rečima:
2 „Strpi se malo da ti objasnim,
još bih da ti nešto kažem o Bogu.
3 Znanje ću svoje naširoko da iznesem,
zarad Sazdatelja svoga
pravednost ću da objasnim.
4 Stvarno nema neistine u rečima mojim,
pred tobom je čovek besprekornog znanja.
5 Gle! Bog je silan, ne prezire nikog.
On je silan, u naumu velik!
6 On zlotvora ne ostavlja živog,
ojađenim udeljuje pravdu.
7 Sa pravednog svoj pogled ne skida,
s carevima navek na presto ih postavlja
i oni se uzdižu visoko.
8 Ako su i lancima okovani
i svezani konopcima jada,
9 on im javlja šta su uradili,
o prestupima kojim se bahate.
10 On im uho za prekor otvara,
poziva ih da se greha klone.
11 Budu li ga čuli i njemu služili,
u napretku dane svoje proživeće
i godine svoje u milini.
12 A ako ne poslušaju,
mač će ih saseći;
iščeznuće bez ikakvog znanja.
13 Gnev navlače ljudi srca bezbožnoga,
čak i za pomoć ne preklinju kad ih on vezuje.
14 Dok su mladi duša im umire,
skončavaju među hramskim bludnicima.
15 Nevoljnika on nevoljom spasava
i uho mu tlačenjem otvara.
16 I tebe će iščupati iz ralja nevolje na prostrano mesto;
na mesto gde zebnje nema,
gde je prostrt sto krcat izobiljem.
17 Ali ti kipiš sudom za zlobnike,
obuzet si i sudom i pravdom!
18 Pazi da te niko bogatstvom ne mami,
ne daj da te zavede golemi otkup.
19 Hoće li te iz nevolje izbaviti blago tvoje
i sav trud snage tvoje?
20 Ne žudi za noći
kada ljude uzimaju iz njihovih kuća.*
21 Čuvaj se, zlu se ne priklanjaj,
jer to si i odabrao rađe nego muku.
22 Gle! Uzvišen je Gospod u sili svojoj!
Poput njega učitelj ko li je?
23 Ko li mu je put njegov namenio?
Kaže li mu iko: ’Loše si činio’?
24 Imaj na umu da njegovo veličaš delo
o kome pevaju ljudi.
25 Sav ga je ljudski rod video,
motre ga ljudi izdaleka.
26 Jeste, uzvišen je Bog, nama nesaznatljiv
i broj godina njegovih nam je nedokučiv!
27 Jer on podiže kapi vode
što iz kiše maglom rose,
28 pa ljudima obilno
iz oblaka pljušte.
29 Ko još razume kako se valja oblak
i kako grmi iz kuće njegove?
30 Eno, oko sebe on prostire munju svoju
i pokriva dubine mora!
31 On time vlada narodima
i daje obilje hrane.
32 Munjama puni ruke
pa im naredi gde će da udare.
33 Grmljavina njihova ga najavljuje,
ali i stoka kada oluja stiže.
* 36:20 Ili: kada narode odvode sa svog mesta.