36
1 Neka tako Veseleilo, Elijav i svi koje je Gospod obdario sposobnošću, umećem i razumom da znaju kako da urade sav posao na Svetinji, izvrše sve što je Gospod zapovedio.“
2 Mojsije pozva Veseleila, Elijava i sve sposobne ljude koje je Gospod obdario umećem; sve koje je poticalo srce da se late posla i urade ga. 3 Oni su tada primili sav dobrovoljni prilog od Mojsija koji su Izrailjci doneli za izvođenje radova oko Svetinje. No, kako su mu oni jutro za jutrom još uvek donosili priloge, 4 dođoše svi majstori koji su obavljali radove na Svetinji – svaki sa posla na kome je radio – 5 i rekoše Mojsiju: „Narod donosi i više nego što je potrebno da se obavi posao koji je Gospod zapovedio da se uradi.“
6 Tada je Mojsije izdao naredbu koja je bila objavljena u taboru: „Neka više nijedan čovek ni žena ne pravi više ništa kao prilog za Svetinju.“ Tako je narod prestao da donosi. 7 Bilo je svega dovoljno da se uradi posao, čak je i preostalo.
8 Tada su svi sposobni ljudi, koji su bili među onima što su obavljali posao, sagradili Prebivalište od deset zavesa. Bile su načinjene od finog lana, ljubičaste, skerletne i tamno crvene tkanine, na kojima su bili veštinom umetnika izvezeni heruvimi. 9 Sve zavese su bile iste mere: dvadeset osam lakata* u dužinu i četiri lakta u širinu. 10 Veseleilo je spojio pet zavesa jednu s drugom, a tako je i drugih pet zavesa spojio jednu s drugom. 11 Zatim je napravio petlje od ljubičaste tkanine pri rubu poslednje zavese spojenoga dela, a tako je napravio pri rubu poslednje zavese u drugoj polovini spojenog dela. 12 Napravio je pedeset petlji na prvoj zavesi i pedeset petlji pri rubu poslednje zavese drugog spojenog dela. Petlje su stajale jedna naspram druge. 13 Onda je napravio pedeset kopči od zlata, pa je njima spojio zavese jednu s drugom. Tako je Prebivalište bilo jedna celina.
14 Napravio je i zavese od kozje dlake za Šator povrh Prebivališta. Napravio je jedanaest zavesa. 15 Dužina svake zavese je bila trideset lakata, a širina svake zavese četiri lakta†. Svih jedanaest zavesa su bile iste mere. 16 Prvih pet zavesa je spojio posebno, a ostalih šest zavesa posebno. 17 Napravio je pedeset petlji na rubu krajnje zavese jednog spojenog dela, i pedeset petlji na rubu drugog spojenog dela. 18 Zatim je napravio pedeset bronzanih kopči da drže Šator, tako da bude jedna celina. 19 Napravio je i pokrivač za Šator od ovnujskih koža obojenih u crveno, a povrh njega pokrivač od finih koža.
20 Onda je napravio daske od bagremovog drveta za Prebivalište, da stoje uspravno u njemu. 21 Svaka daska je bila deset lakata dugačka i jedan i po lakat široka‡. 22 Svaka daska je imala po dva klina da drži daske jednu uz drugu. To je napravio za sve daske u Prebivalištu. 23 Za južnu stranu Prebivališta napravio je dvadeset dasaka, 24 i četrdeset srebrnih podnožja ispod dvadeset dasaka – dva podnožja ispod jedne daske, za njena dva klina, i dva podnožja ispod druge daske, za njena dva klina. 25 Tako je i na severnoj strani Prebivališta napravio dvadeset dasaka 26 sa četrdeset srebrnih podnožja – dva podnožja ispod jedne daske, i po dva podnožja ispod svake naredne daske. 27 Za zapadnu stranu Prebivališta napravio je šest dasaka 28 i dve daske za uglove Prebivališta na zadnjoj strani. 29 Bile su udvojene od dna, pa sve do vrha, gde su bile spojene jednim obručem. Tako je napravio po dve daske za oba ugla. 30 Bilo je, dakle, osam dasaka i šesnaest srebrnih podnožja; po dva podnožja za svaku dasku.
31 Zatim je napravio prečage od bagremovog drveta: pet prečaga za daske na jednoj strani Prebivališta, 32 pet prečaga za daske na drugoj strani Prebivališta, i pet prečaga za zadnju stranu Prebivališta, prema zapadu. 33 Napravio je središnju prečagu, da se proteže sredinom dasaka, s jednog kraja na drugi. 34 Daske je obložio zlatom, a njihove obruče koje drže prečage je napravio od zlata. Prečage je obložio zlatom.
35 Napravio je i zavesu od ljubičaste, skerletne i tamno crvene tkanine, i finog lana, a na njoj izvezao heruvime umetničkom veštinom. 36 Za nju je napravio četiri stuba od bagremovog drveta i obložio ih zlatom. Njihove kuke su bile od zlata, i za njih je izlio četiri podnožja od srebra. 37 Za ulaz u Šator napravio je zastor od ljubičaste, skerletne i tamno crvene tkanine, i finog lana, vezom izvezenog, 38 i pet stubića sa njegovim kukama. Vrhove stubova i njihove obruče je obložio zlatom, dok su njihovih pet podnožja bila od bronze.
* 36:9 1 lakat oko 50 cm. † 36:15 Oko 15 m duge i 2 m široke. ‡ 36:21 Oko 5 m duga i 75 cm široka.