28
Dnevni prinosi
1 Gospod reče Mojsiju: 2 „Zapovedi Izrailjcima i reci im: ’Pazite da prinosite moj prinos, hranu za moju paljenu žrtvu, moj ugodni miris, u vreme koje je određeno za njega.’ 3 Reci im: ’Ovo je paljena žrtva koju ćete prinositi Gospodu: dnevno dva jagnjeta od godinu dana, bez mane, kao trajnu žrtvu svespalnicu. 4 Jedno jagnje prinesi ujutro, a drugo prinesi uveče. 5 Uz to, umešaj desetinu efe* brašna s četvrt hina† čistog, sveže isceđenog ulja. 6 To je trajna žrtva svespalnica ustanovljena na gori Sinaj, na ugodni miris – paljenu žrtvu Gospodu. 7 Žrtva izlivnica će biti četvrt hina žestokog pića za svako jagnje. Neka se žrtva izlivnica Gospodu izlije u Svetinji. 8 Drugo jagnje prinesi uveče. S njim prinesi istu žitnu žrtvu kao ujutro, i žrtvu izlivnicu na ugodni miris, paljenu žrtvu Gospodu.
Subotnje žrtve
9 Na subotnji dan prinesi dva jagnjeta od godinu dana, bez mane, dve desetine efe brašna umešenog sa uljem za žitnu žrtvu, i žrtvu izlivnicu koja ide uz nju. 10 To je žrtva svespalnica za svaku subotu, pored svakodnevne žrtve svespalnice i žrtve izlivnice koja ide uz nju.
Mesečne žrtve
11 Na početku vaših meseci prinesite žrtvu svespalnicu Gospodu: dva junca, dva ovna i sedam jaganjaca od godinu dana bez mane. 12 Žitna žrtva uz svakog junca biće: tri desetine efe brašna umešenog s uljem. Žitna žrtva uz svakog ovna biće: dve desetine brašna umešenog s uljem. 13 Žitna žrtva uz svako jagnje biće: dve desetine brašna umešenog s uljem. To je žrtva svespalnica – paljena žrtva na ugodan miris Gospodu. 14 Žrtva izlivnica koja ide uz njih biće: pola hina‡ vina za svakog junca, jedna trećina hina§ vina za ovna, i jedna četvrtina hina* vina za jagnje. To je žrtva svespalnica za svaki novi mesec tokom meseci u godini. 15 Uz svakodnevnu svespalnicu, neka se Gospodu prinosi jedan jarac kao žrtva za greh, uz žrtvu izlivnicu koja ide s njom.
Žrtve za Pashu
16 Prvoga meseca, četrnaestog dana u mesecu počinje Pasha Gospodnja. 17 A petnaestoga dana istog meseca je praznik. Jedite beskvasne hlebove sedam dana. 18 Prvoga dana održavajte sveti sabor; ne radite nikakvog svakodnevnog posla. 19 Kao paljenu žrtvu, svespalnicu, prinesite Gospodu dva junca, jednog ovna i sedam jaganjaca od godinu dana, bez mane. 20 Žitna žrtva koja ide uz njih biće: tri desetine efe brašna umešenog s uljem za svakog junca, dve desetine za ovna, 21 a jednu desetinu prinesi za svakog od sedam jaganjaca. 22 Takođe, prinesi i jednog jarca, žrtvu za greh, da se izvrši otkupljenje za vas. 23 Ovo prinosite pored jutarnje žrtve svespalnice koja se svakodnevno prinosi. 24 Ovako ćete činiti svaki dan za sedam dana. To je paljena žrtva, ugodni miris Gospodu. Neka se to prinosi uz svakodnevnu žrtvu svespalnicu i uz žrtvu izlivnicu koja ide s njom. 25 A sedmoga dana neka vam bude sveti sabor: ne radite nikakav posao.
Žrtve za praznik Sedmica
26 Na dan prvina, prilikom vašeg praznika Sedmica, kad prinesete Gospodu žitnu žrtvu od nove žetve, održavajte sveti sabor. Ne radite nikakav svakodnevni posao! 27 Za žrtvu svespalnicu na ugodan miris Gospodu prinesite dva junca, jednog ovna i sedam jaganjaca od godinu dana. 28 Žitna žrtva koja ide uz njih biće: tri desetine efe brašna umešenog s uljem za svakog junca, dve desetine za ovna, 29 a jednu desetinu za svakog od sedam jaganjaca; 30 i jednog jarca, da se izvrši otkupljenje za vas. 31 Pored svakodnevne žrtve svespalnice, i žitne žrtve koja ide uz nju, prinesite uz nju i žrtvu izlivnicu. Neka vam budu bez mane.
* 28:5 Oko 1,6 kg. † 28:5 Oko 1 l. ‡ 28:14 Oko 2 l. § 28:14 Oko 1,3 l. * 28:14 Oko 1 l.