9
Razaranje Izrailja
1 Video sam Gospoda, stajao je kod žrtvenika i rekao:
„Udari u stubove!
Neka se zatresu dovraci!
Sruši ih na glavu svih njih,
a ja ću da pobijem preživele
i neće umaći ko god da beži,
i niko se neće spasti.
2 U Svet mrtvih* ako se ukopaju,
i onde će ih moja ruka zgrabiti.
Na nebesa da se popnu,
i odande ću ih skinuti.
3 Na vrh Karmila da se sakriju,
ja ću ih naći i uzeću ih odande.
Na dno mora da se sakriju od pogleda moga,
i onde ću zapovediti zmiji da ih ujede.
4 Ako ih njihov neprijatelj otera u izgnanstvo,
i onde ću da zapovedim maču, pa će ih saseći.
Oka sa njih ja skinuti neću
da im zlo donesem, a ne dobro.“
5 Gospod Bog nad vojskama
dotiče zemlju i ona se topi.
I kukaju njeni stanovnici,
nabuja ona poput Nila
i opada poput Nila egipatskog.
6 On sebi na nebesima gradi odaje,
za sebe je svod nad zemljom utemeljio.
On poziva vode mora
i izliva ih po zemljinom licu –
Gospod je ime njegovo!
7 „Niste li za mene kao deca kušitska,
vi, deco izrailjska?
– govori Gospod.
Zar ja nisam iz egipatske zemlje izveo Izrailja,
Filistejce sa Kaftora†
i Arama iz Kira?
8 Evo, oči su Gospoda Boga
na grešnom carstvu
i ja ću da ga zbrišem
sa lica zemlje.
Ipak neću sasvim da zbrišem
dom Jakovljev
– govori Gospod.
9 Jer, evo, zapovedam
da ću prosejati dom Izrailjev
među svim narodima
kao da ga prosejavam sitom,
i ni zrnce na tlo pasti neće.
10 Od mača će izginuti
svi grešnici mog naroda što govore:
’Neće nam se približiti,
zlo nas neće dohvatiti!’
Obnova Izrailja
11 Toga ću dana
podići pali šator Davidov,
zazidaću mu pukotine,
sagradiću što je u njemu srušeno,
i obnoviti ga kao u davnašnje vreme.
12 Tako će uzeti nasledstvo ostatka Edoma
i sve narode koji nose moje ime
– govori Gospod koji čini ovo.
13 Evo, dolaze dani – govori Gospod –
kada će ratar stizati žeteoca
i gazilac grožđa prestići sejača.
I tada će gore kapati slatkim vinom
i svi će se bregovi prelivati.
14 Vratiću Izrailj, svoj narod iz izgnanstva.
I oni će obnoviti gradove napuštene i živeće u njima.
Sadiće vinograde i njihovo piti vino,
sadiće bašte i njihov rod jesti.
15 Zasadiću ih u zemlju njihovu
i neće biti iščupani opet
iz svoje zemlje, koju sam im dao“ –
kaže Gospod, tvoj Bog.
* 9:2 U izvornom tekstu Šeol, ili podzemlje, gde prebivaju duše umrlih. † 9:7 Ostrvo Krit.