3
Bezvlašće u Jerusalimu
1 Gle, Gospodar,
Gospod nad vojskama,
oduzima Jerusalimu i Judi
snabdevanje i izdržavanje,
snabdevanje hlebom i snabdevanje vodom,
2 junaka i ratnika,
sudija i proroka,
rukovodioca i starešinu,
3 pedesetnika i pretpostavljenog,
savetnika i veštog stručnjaka,
i onoga koji se predviđanjem bavi.
4 „I dajem im dečake za glavare;
i ćudljive da nad njima upravljaju.“
5 Narod gonjen biva: čovek na čoveka,
i čovek na bližnjeg svojeg;
drski su: dečak na starešinu,
i prostak na odličnika.
6 A svako će hvatati brata svojega
u domu oca svojega:
„Ti plašt imaš! Dođi! Poglavar budi naš!
Ovo rasulo uzmi u ruke svoje!“
7 A on će se braniti u onaj dan:
„Neću to da ispravljam.
U Domu mome hleba nema, ni plašta nema.
Nemoj mene postavljati za narodnog glavara.“
8 Jer Jerusalim se ruši,
i Juda pada,
zato što su reči njihove
i dela njihova protiv Gospoda
prkošenje u lice Slavi njegovoj.
9 Izraz lica njihovog protiv njih svedoči;
i kao Sodoma grehom svojim
razmeću se i ne kriju.
Teško duši njihovoj!
Sami sebi propast pripremaju.
10 Kažite pravedniku: biće mu dobro,
jer će se hraniti plodom dela svojih.
11 Teško opakome na zlo,
jer dela ruku njegovih na njega će pasti!
12 Narode moj!
Maloletnici su njihovi tlačitelji
i žene nad njim vladaju.
Narode moj!
Koji te vode, oni te zavode,
i puteve tvojih staza oni su zapetljali.
13 Na parnicu Gospod se podiže
i stao je na sud s narodima.
14 Gospod će na sud doći
protiv starešina naroda svojega
i protiv glavara njihovih:
„To ste vi vinograd moj opustošili;
u vašim kućama ste zadržali
što ste od siromaha oteli.
15 Šta vam je, te narod moj tlačite
i lice siromaha drobite?
– govori Gospodar, Gospod nad vojskama.“
Prigovor Sionkama
16 I reče Gospod:
„Šta se to šepure ćerke sionske,
te hodaju ispruženih vratova,
i očima namiguju,
koracima sitnim koračaju,
lančićima na nogama zveckaju?
17 Gospodar će učiniti da teme ćerki sionskih oćelavi.
Gospod će razgolititi stidna mesta njina.“
18 U dan onaj će Gospodar strgnuti bleštavost lančića i grivni i mesečića 19 i naušnica i narukvica i koprena 20 i turbana i ogrlica i pojasića i stakalaca s mirisima i amajlija 21 i prstenja i nosnih kolutića 22 i skupocenih haljina i plašteva i ogrtača i torbica 23 i šljokica i košuljica i povezača i kapica.
24 Mesto miomirisa biće smrad;
mesto pojasa biće vrpca,
mesto kovrdža biće obrijano teme,
mesto gizdave haljine biće kostret,
mesto lepote biće žig.
Jerusalimske udovice
25 Muževi će tvoji od mača poginuti,
u okršajima junaci tvoji,
26 Na vratnicama tvojim će se kukati i tugovati,
na zemlji ćeš sedeti napuštena.