Isus poučava o Carstvu
11
Isus i Jovan Krstitelj
1 Kad je Isus završio da upućuje dvanaestoricu svojih učenika, otišao je odatle da poučava i propoveda po gradovima Galileje. 2 A Jovan, koji je bio u tamnici, čuvši o Hristovim delima, posla svoje učenike 3 da pitaju Isusa: „Jesi li ti onaj koji treba da dođe ili da čekamo drugoga?“ 4 Onda im Isus odgovori: „Idite i javite Jovanu šta čujete i vidite: 5 slepi gledaju, hromi hodaju, gubavi se čiste, gluvi čuju, mrtvi se vraćaju u život, siromašnima se propoveda Radosna vest. 6 Blažen je onaj ko se ne pokoleba zbog mene.“
7 Kad su Jovanovi učenici otišli, Isus je počeo da govori narodu o Jovanu: „Zašto ste izašli u pustinju? Da vidite kako vetar ljulja trsku? 8 Šta ste, dakle, izašli da vidite? Čoveka obučenog u raskošnu odeću? Evo, ti što nose raskošnu odeću žive na carskim dvorovima. 9 Prema tome, šta ste očekivali da vidite? Proroka? Da, kažem vam, on je i više nego prorok. 10 To je onaj o kome je pisano:
’Evo, šaljem poslanika svoga
ispred tvoga lica,
koji će ti put pripraviti.’
11 Zaista vam kažem: među ljudima rođenima od žena nije se pojavio slavniji od Jovana Krstitelja, ali i najneznatniji među narodom Carstva nebeskog slavniji je od njega. 12 Od vremena Jovana Krstitelja do sada, u Carstvo nebesko se provaljuje, i siloviti ga osvajaju. 13 Jer, svi su Proroci i Zakon Mojsijev prorokovali do Jovana. 14 I ako hoćete da prihvatite, on je Ilija koji treba da dođe. 15 Ko ima uši, neka sluša!
Isusov sud o savremenicima
16 S kim ću uporediti ovaj naraštaj? On je sličan deci koja sede po trgovima i dovikuju drugoj deci:
17 ’Svirali smo vam,
a vi niste igrali.
Jadikovali smo,
a vi niste naricali!’
18 Jer, došao je Jovan koji posti i ne pije vino, a oni kažu: ’Opsednut je zlim duhom.’ 19 Došao je Sin Čovečiji, koji jede i pije, a oni kažu: ’Gledaj izjelice i pijanice, prijatelja poreznika i grešnika!’ Ipak, mudrost se delima dokazuje.“
Teško nepokajanim gradovima!
20 Tada je Isus počeo da kori gradove u kojima su se dogodila većina njegovih čuda, ali se stanovnici nisu pokajali:
21 „Jao tebi, Horazine! Jao tebi, Vitsaido! Jer, da su se u Tiru i Sidonu dogodila čuda koja su bila učinjena u vama, odavno bi se već pokajali, sedeći u kostreti i pepelu. 22 Ali ja vam kažem da će Tiru i Sidonu biti lakše na Sudnji dan nego vama. 23 A ti, Kafarnaume, hoćeš li se do neba uzdići? Do Sveta mrtvih ćeš se srušiti! Jer da su se u Sodomi dogodila čuda koja su se dogodila u tebi, tog grada bi bilo sve do današnjega dana. 24 Ali ja vam kažem da će zemlji sodomskoj biti lakše na Sudnji dan nego tebi.“
Spasitelj poziva
25 U to vreme Isus reče: „Hvalim te, Oče, Gospodaru neba i zemlje, što si ovo sakrio od mudrih i umnih, a otkrio onima što su kao mala deca. 26 Da, Oče, jer ti je tako bilo po volji. 27 Otac mi je sve predao, i niko ne poznaje Sina osim Oca, niti ko zna Oca osim Sina, i onog kome Sin hoće da otkrije.
28 Dođite k meni, svi koji ste umorni i pod teretom, i ja ću vam dati odmora. 29 Uzmite moj jaram na sebe, i naučite od mene, jer ja sam krotka i ponizna srca, te ćete naći spokoj svojim dušama. 30 Jer moj je jaram blag, i breme je moje lako.“