3
Svedoci protiv Izrailja
1 Čujte ovu reč, jer Gospod protiv vas govori, deco Izrailjeva. Govori protiv vas i sveg roda koji sam izveo iz egipatske zemlje:
2 „Samo sam vas poznavao
više od svih rodova na zemlji.
Zato ću vas i kazniti
za sve vaše krivice.“
3 Idu li dvoje zajedno,
a da se nisu sreli?
4 Riče li lav u šumi
ako nema plena?
Javlja li se rikom lavić iz brloga svoga,
ako nije nešto uhvatio?
5 Sleće li ptica u zamku na tle,
ako nema mamca?
Sklanja li se ptičija zamka sa tla,
ako ništa uhvaćeno nije?
6 Oglasi li se truba u gradu,
a da narod ne zadrhti?
Zar postoji nesreća u gradu,
a da nije od Gospoda?
7 Jer Gospod ne čini ništa,
a da tajnu svoju ne objavi prorocima,
slugama svojim.
8 Zarikao je lav!
I ko da se ne prepadne?!
Progovorio je Gospod Bog!
I ko da ne prorokuje?!
9 Objavite po utvrđenjima u Azotu
i po utvrđenjima egipatske zemlje.
Recite: „Saberite se po brdima Samarije,
gledajte velike nemire sred nje
i nasilje u njoj.“
10 „Nisu znali dobro da čine – govori Gospod –
ti što zgrću nasiljem
i pustošenjem po svojim utvrđenjima.“
11 Zato ovako kaže Gospod Bog:
„Neprijatelj je oko zemlje,
snagu će tvoju da obori,
opleniće tvoja utvrđenja.“
12 Ovako kaže Gospod:
„Kao kada pastir istrgne iz lavljih čeljusti
par nogu ili komad uva,
tako će istrgnuti decu Izrailjevu
koja u Samariji prebivaju na uglu postelje,
na svilenom krevetu.
13 Čuj i svedoči domu Jakovljevom, govori Gospod, Gospod Bog nad vojskama:
14 Na dan kada kaznim Izrailj za prestupe njegove
kazniću i žrtvenike Vetilja.
Odseće se rogovi žrtvenika
i popadaće na tle.
15 I zimsku i letnju ću kuću udariti.
Srušiće se kuće pune slonovače
i mnogi će domovi biti zbrisani
– govori Gospod.“