Psalam 66
Horovođi. Psalam. Pesma.
1 Kliči Bogu, zemljo sva!
2 Pevajte slavi njegovog imena;
slavu mu i hvalu dajte.
3 Recite Bogu: „Kako su strašna dela tvoja!
Zbog velike sile tvoje
pred tobom puze tvoji protivnici.
4 Sva ti se zemlja klanja;
slavopoj pevaju tebi,
slavopoj pevaju imenu tvome.“
Sela
5 Dođite i vidite dela Božija,
strašna dela prema potomcima ljudi.
6 On od mora čini suvu zemlju,
pa su vode pregazili nogom;
hajde da se tamo radujemo njemu.
7 Snagom svojom on doveka vlada;
njegove oči na narode motre,
pa dušmani nek se ne uzdižu.
Sela
8 Blagosiljaj našeg Boga, narode,
nek se čuje glas hvale o njemu;
9 o njemu koji nam život u dušu stavi
i ne dade nogama našim da posrnu.
10 Oprobao si nas, Bože,
pretopio nas kao srebro što se topi.
11 U mrežu si nas doveo,
teret si nam na bedra stavio.
12 Pustio si da nam čovek vrat zajaše,
prošli smo i kroz vatru i kroz vodu,
ali si nas doveo do izobilja.
13 Ući ću sa svespalnicama u Dom tvoj;
ispuniću što sam ti se zavetovao,
14 što su usne moje izustile,
i što su mi usta u nevolji mojoj rekla.
15 Prineću ti tovnu stoku
na svespalnicu sa kadom ovnova;
prineću ti i junce i jarce.
Sela
16 Dođite i slušajte,
vi koji se Boga bojite,
reći ću vam šta je duši mojoj učinio.
17 Njemu sam vapio ustima svojim,
moj ga je jezik uzdizao.
18 Da sam zlobu u svom srcu pazio,
ne bi me Gospod uslišio.
19 Zaista je Gospod čuo,
na zov molitve moje se osvrnuo.
20 Blagosloven da je Bog
što molitvu moju nije uklonio,
a ni milost svoju od mene.