4
Oprema Doma Gospodnjeg
1 I napravi Solomon bronzani žrtvenik, dvadeset lakata dug i širok, a deset lakata* visok. 2 Zatim je izradio more od iskovanog metala. Bilo je sasvim okruglo i imalo je deset lakata od jednog kraja do drugog, bilo je pet lakata visoko, a u obimu je bilo trideset lakata†, mereno užetom. 3 Likovi volova su bili izliveni svuda okolo, okružujući more unaokolo po deset u laktu‡. U dva reda su bili volovi, saliveni s morem.
4 More je stajalo na dvanaest volova; tri su gledala na sever, tri su gledala na zapad, tri su gledala na jug, a tri su gledala na istok. More je stajalo na njima odozgo, a njihova zadnja strana je bila unutra. 5 Debljina mu je bila jedan pedalj§, a rub mu je bio kao rub čaše, kao cvet ljiljana, i primalo je tri hiljade vata.*
6 Solomon je napravio deset posuda i stavio pet sa leve i pet sa desne strane, za pranje onoga što se prinosi kao žrtve svespalnice. More je izliveno za pranje sveštenika.
7 Napravio je deset zlatnih svećnjaka, prema propisu, i stavio ih u Dom – pet sa desne, a pet sa leve strane.
8 Deset stolova je postavio u Dom, pet sa desne, a pet sa leve strane; i stotinu zlatnih činija.
9 Zatim dvorište za sveštenike, veliko dvorište i vrata za njih obložena bronzom. 10 More je postavio s desne strane ka jugoistoku.
11 Hiram je napravio i umivaonice, lopatice i kotliće.
Tako je Hiram dovršio sav posao koji je radio za cara Solomona na Domu Gospodnjem.
12 Dva stuba i dva okrugla oglavlja na vrhu dva stuba, i dve pletenice da pokrivaju ta dva oglavlja na vrhu dva stuba;
13 četiri stotine narova na dve pletenice; dva reda narova na svakoj pletenici, da pokrivaju dva okrugla oglavlja na vrhu stubova;
14 deset podnožja i deset umivaonica na njima;
15 jedno more i dvanaest volova ispod njega;
16 lonce, lopatice, viljuške i svu drugu opremu od uglačane bronze.
To je Hiram-Avi napravio za Dom Gospodnji cara Solomona. 17 Car ih je lio u glinenim kalupima, u dolini Jordana između Sokota i Sartana. 18 Napravio je sve te mnoge sudove od bronze; nije se tražio izveštaj o težini bronze.
19 Solomon je napravio i sve ostalo posuđe koje je bilo u Domu Gospodnjem:
zlatni žrtvenik,
zlatne stolove na kojima je bio prineseni hleb;
20 svećnjake od čistog zlata sa žišcima koji gore prema propisima ispred Svetinje nad svetinjama;
21 latice, svetiljke, mašice – sve od čistog, besprekornog zlata;
22 usekače i kotliće; kadionice i tepsije od čistog zlata; zlatne prevornice za vrata unutrašnjeg Doma – za Svetinju nad svetinjama i za vrata velike dvorane.
* 4:1 Oko 10 m dug i oko 5 m visok. † 4:2 Oko 5 m od jednog kraja do drugog, oko 2,5 m visine i oko 15 m u obimu. ‡ 4:3 1 lakat oko 50 cm. § 4:5 Oko 23 cm. * 4:5 Oko 66 m³, tj. kilolitara.